PRK Batu Sapi: Tangguh dulu, jangan tergesa-gesa

Oleh Siti Hafidah Abd Ghaffar

BANGI, 19 Safar 1442H, Rabu – Pilihan Raya Kecil (PRK) Parlimen Batu Sapi di Sabah tidak perlu dilakukan secara tergesa-gesa berikutan peningkatan kes COVID-19 di kawasan berkenaan yang juga termasuk dalam zon merah.

Penganalisis politik, Dr Syed Agil Syed Alsagoff berpandangan, PRK berkenaan boleh ditangguhkan ke satu tarikh dalam lingkungan tempoh 60 hari yang ditetapkan.

Bagaimanapun katanya, sekiranya mahu dilakukan juga, beberapa penyesuaian prosedur diperlukan antaranya proses penamaan hanya melibatkan calon berserta wakil sahaja tanpa membabitkan perarakan atau perhimpunan penyokong parti.

“Selain itu, kempen pilihan raya dibuat secara dalam talian memandangkan pergerakan terhad berikutan peningkatan kes pandemik di Sabah. Proses membuang undi harus dibuat dengan prosedur operasi standard (SOP) ketat, melibatkan pergerakan dan perhubungan masyarakat yang terhad.

“Cadangan untuk mengadakan undi pos atau undi dalam talian pula harus diperhalusi Suruhanjaya Pilihan Raya (SPR) terlebih dahulu dengan mengambil kira peruntukan dan kaedah perundangan yang terpakai untuk kedua-dua kaedah pilihan itu.

“… sekiranya kaedah itu dibenarkan dari segi perundangan apabila keadaan pandemik semakin meruncing di kawasan berkenaan. Pilihan raya boleh ditangguhkan hanya apabila kawasan itu diisytiharkan darurat dan mendapat perkenan Yang di-Pertua Negeri Sabah,” katanya ketika dihubungi Ismaweb.net, hari ini.

Ketika ditanya mengenai gesaan segelintir pihak supaya kerusi Parlimen Batu Sapi diberikan kepada Parti Warisan Sabah (Warisan), Dr Syed Agil berkata, jika diperhatikan angka majoriti pada pilihan raya umum (PRU) lepas, menunjukkan parti itu mempunyai pengaruh kuat di kawasan berkenaan.

“Ini mungkin disebabkan kewibawaan mendiang yang disenangi oleh penduduk tempatan berdasarkan kepada rekod perkhidmatan dan personalitinya. Justeru, menjadi tanda tanya, apakah Barisan Nasional (BN) atau Perikatan Nasional (PN) boleh merampas kerusi itu,” katanya.

Beliau bagaimanapun yakin BN atau PN boleh melakukannya jika meletakkan calon yang berwibawa, berpengaruh dan mampu bersaing dengan calon Warisan nanti.

“Satu lagi aspek yang menjadi perhitungan dalam PRK Batu Sapi ini ialah pengaruh Warisan yang disifatkan masih kuat dalam kalangan pengundi kerana menggunakan slogan perjuangannya untuk memberikan khidmat terbaik untuk orang Sabah. Slogan seumpamanya ternyata boleh menarik minat para pengundi untuk memilih parti itu.

“Dalam konteks ini juga, boleh diperhatikan para pengundi mungkin terpengaruh dengan kewibawaan dan ketokohan mendiang berserta partinya dan menaruh simpati dari segi kepercayaan dan kekuatan kepada calon yang menggantikan mendiang dari Warisan.

“Apa yang menjadi tanda tanya dan persoalan sekarang ialah apakah golongan pengundi ‘atas pagar’ di kawasan itu akan memberi undi kepada Warisan, PN atau BN berdasarkan sentimen isu tempatan dan nasional yang akan dimainkan dalam kempen politik Batu Sapi nanti?,” soalnya.

Terdahulu, SPR memaklumkan, PRK akan diadakan bagi mengisi kekosongan kerusi Parlimen Batu Sapi, Sabah susulan kematian penyandangnya Datuk Liew Vui Keong pada 2 Oktober lepas.

Menurut SPR, pelaksanaan PRK itu selaras dengan Perkara 54 Fasal (1) Perlembagaan Persekutuan.


Jangan ambil mudah peningkatan kluster baharu, titah Sultan Johor

BANGI, 17 Rabiulakhir 1442H, Khamis – Sultan Johor, Sultan Ibrahim Sultan Iskandar mengingatkan rakyat supaya tidak mengambil mudah dengan peningkatan kluster-kluster baharu COVID-19 di negeri itu.

Baginda bertitah, masyarakat perlu terus mematuhi amalan prosedur operasi standard (SOP) yang ditetapkan kerajaan, bagi membendung penularan wabak itu.

Justeru, pemakaian pelitup muka, penjarakan sosial dan kerap membasuh tangan menggunakan cecair pembasmi kuman adalah langkah penting yang perlu sentiasa diamalkan dalam memutuskan rantaian COVID-19, titah Sultan Ibrahim.

“Pada masa sama, masyarakat dinasihatkan untuk mengelak daripada menganjurkan apa-apa majlis yang mengundang orang ramai berkumpul kerana ia berisiko tinggi.

“Jangan kita leka atau memandang ringan penularan wabak berkenaan,” titah baginda dalam kenyataan di Facebook Sultan Ibrahim Sultan Iskandar, hari ini.

Titah baginda, kegagalan mematuhi SOP akan menyebabkan berlakunya peningkatan kes, seterusnya memberi pelbagai implikasi negatif kepada masyarakat.

“Masyarakat juga perlu menjaga kesihatan ahli keluarga dengan mengamalkan SOP serta jangan mendedahkan kanak-kanak dan ibu bapa kepada bahaya jangkitan,” titah Sultan Ibrahim.

Menurut baginda, penularan wabak COVID-19 adalah ujian daripada Allah SWT terhadap hamba-hambanya di dunia.

“Setiap ujian yang melanda, pasti mempunyai hikmah yang tersendiri.

“Firman Allah SWT, ‘Tidak ada sesuatu kesusahan (atau bala’ bencana) yang menimpa (seseorang) melainkan dengan izin Allah; dan sesiapa yang beriman kepada Allah, Allah akan memimpin hatinya (untuk menerima apa yang telah berlaku itu dengan tenang dan sabar); dan Allah amat mengetahui akan tiap-tiap sesuatu’ (At-Taghabun:11),” titah baginda.

Setakat semalam, Malaysia merekodkan 851 kes baharu dengan 102 kes di negeri Johor.

Kementerian Kesihatan (KKM) memaklumkan, 23 kes adalah daripada kluster baharu iaitu kluster Baloi membabitkan daerah Johor Bahru dan Pontian.


110 pekebun haram Raub tak berhak pertahan tanah ceroboh

BANGI, 1 Jamadilawal 1442H, Rabu – 110 pekebun haram durian Musang King di Raub tidak mempunyai hak di sisi undang-undang untuk mempertahankan tanah milik kerajaan yang diceroboh.

Perkara itu jelas termaktub dalam Seksyen 32 (1) dan Seksyen 47 Akta Perhutanan Negara 1984 (Pindaan 1993).

Maka, jelas dari sudut undang-undang bahawa tiada ruang untuk penceroboh melawan notis pengosongan tanah yang dikeluarkan kerajaan negeri Pahang sebelum ini, kata Naib Yang Dipertua Ikatan Muslimin Malaysia (ISMA) Kuantan, Ustaz Muhammad Sabri Muda.

“Sepatutnya dalam kes ini, mahkamah dengan mudah sahaja untuk menjatuhkan hukuman kepada mereka, tapi pelik kenapa perlu kepada penangguhan?

“Adakah ada campur tangan pihak-pihak yang berkepentingan?,” katanya kepada Ismaweb.net, hari ini.

9 Disember lalu, Mahkamah Tinggi Kuantan sekali lagi menangguhkan keputusan permohonan pendengaran kes semakan kehakiman difailkan 110 pekebun haram berikutan terdapat afidavit baharu dikemukakan pihak plaintif.

Penangguhan dibuat Hakim Datuk Zainal Azman Ab Aziz bagi membolehkan pihak responden dan plaintif menyelesaikan pengurusan kes dan meneliti afidavit baharu untuk mengguna pakai keputusan yang sama terhadap satu lagi permohonan difailkan 94 lagi pekebun durian di Raub.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub, Pengarah Jabatan Perhutanan Negeri Pahang (JPNP), kerajaan Pahang.

Ia termasuk Perbadanan Kemajuan Pertanian Negeri Pahang (PKPP), Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.

Kecewa dengan penangguhan itu, Ustaz Muhammad Sabri berharap kerajaan negeri serius dalam isu itu kerana membabitkan integriti dan maruah pihaknya serta Jabatan Perhutanan Pahang.

“Lantiklah peguam-peguam yang lebih berpengalaman dan berwibawa.

“Kita juga menuntut pihak SPRM meneruskan siasatan dalam kes ini walau apa pun keputusan yang akan dikeluarkan pada 23 Disember ini,” katanya.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun


15 keluarga Orang Asli ‘lari’ ke hutan takut dijangkiti COVID-19

JOHOR BAHRU, 24 Rabiulakhir 1442H, Khamis – Sekumpulan masyarakat Orang Asli di Kampung Orang Asli Simpang Arang di Iskandar Puteri didapati ‘melarikan diri’ dari kampung mereka sendiri sejak dua hari lepas, gara-gara khuatir dijangkiti COVID-19.

Kumpulan 15 keluarga itu bertindak demikian kerana bimbang dijangkiti COVID-19, setelah mendapat tahu mengenai seorang guru agama di kampung mereka disyaki positif virus berkenaan.

Pengerusi Jawatankuasa Penyelaras Khas Dewan Undangan Negeri (JPKD) Kota Iskandar, Pandak Ahmad berkata, pihaknya mendapat tahu mengenai perkara itu semalam, dan telah meninjau keadaan mereka di kawasan hutan berhampiran yang dijadikan penempatan mereka.

“Kita dapati kira-kira 40 orang termasuk kanak-kanak dan bayi melibatkan 15 keluarga itu telah berpindah ke kawasan hutan bakau berhampiran kerana bimbang dijangkiti virus COVID-19.

“Kita telah beritahu mereka individu (guru agama) itu telahpun menjalani saringan dan keputusannya disahkan negatif. Jadi, kita dalam usaha untuk memujuk mereka supaya kembali ke kampung,” katanya kepada Bernama.

Menurut Pandak, pihaknya bersama penghulu mukim dan Tok Batin sekali lagi membuat lawatan dan tinjauan ke kawasan berkenaan hari ini dan mendapati kawasan hutan yang menjadi tempat tinggal mereka tidak selamat terutama kepada kanak-kanak serta bayi.

“Selain itu, faktor cuaca dan tempat tinggal yang mereka dirikan sekadar khemah sementara dan bangsal tinggal itu juga didapati tidak sesuai dan selamat untuk diduduki,” katanya.

Pandak berharap masyarakat Orang Asli yang terlibat akan segera berpindah semula ke kampung mereka.

Difahamkan, terdapat lebih 800 orang yang mendiami kira-kira 180 rumah di Kampung Orang Asli Simpang Arang. – Bernama


Pejuang mahu teliti Belanjawan 2021 sebelum beri sokongan

KUALA LUMPUR, 16 Rabiulawal 1442H, Isnin – Parti Pejuang Tanah Air (Pejuang) mahu meneliti terlebih dahulu kandungan Belanjawan 2021 yang akan dibentangkan di Dewan Rakyat pada 6 Nov, sebelum membuat keputusan untuk memberi sokongan.

Pendirian itu adalah keputusan sebulat suara empat Ahli Parlimen Bebas parti itu iaitu Ahli Parlimen Langkawi Tun Dr Mahathir Mohamad, Datuk Seri Mukhriz Mahathir (Jerlun), Datuk Amiruddin Hamzah (Kubang Pasu) dan Datuk Shahruddin Md Salleh (Sri Gading).

Dalam kenyataan bersama, ahli Parlimen berkenaan berkata langkah itu bertujuan memastikan belanjawan memberi kesejahteraan kepada rakyat dan menghidupkan semula ekonomi negara.

“Kami merasakan, memberi persetujuan tanpa terlebih dahulu meneliti isi kandungan belanjawan tersebut adalah tidak bertanggungjawab,” menurut kenyataan itu.

Menurut kenyataan itu, empat ahli parlimen itu juga mempunyai pandangan dan idea tentang cara membantu mengatasi bahagian tertentu masalah ekonomi negara.

Kenyataan itu juga menyebut penelitian terhadap Belanjawan 2021 itu juga bukan bertujuan politik sebaliknya untuk menunaikan janji kepada rakyat. – Bernama


200 lapangan terbang di Eropah di ambang muflis

BRUSSELS, 11 Rabiulawal 1442H, Rabu – Hampir 200 lapangan terbang di Eropah berdepan muflis dalam beberapa bulan akan datang jika trafik penumpang tidak mulai pulih pada akhir tahun ini, kata badan lapangan terbang, ACI Europe, semalam.

Dianggarkan 193 hab Eropah dianggap ‘lapangan terbang berisiko,’ kata ACI, sambil memaklumkan bahawa mereka menyumbang kepada aktiviti ekonomi yang mewujudkan 277,000 pekerjaan dan AS$14.66 bilion (RM61.1 bilion) Keluaran Dalam Negara Kasar (KDNK) Eropah.

Lapangan terbang paling berisiko adalah di wilayah yang lebih kecil dengan kurang daripada lima juta pelancong setiap tahun, kata seorang jurucakap ACI kepada Reuters.

Lapangan terbang Eropah yang lebih besar juga menghabiskan wang tunai pada kadar tidak dapat ditampung lagi, dengan 20 lapangan terbang Eropah teratas telah menambah AS$18.91 bilion (RM78.8 bilion) hutang – setara dengan hampir 60 peratus pendapatan mereka dalam tahun biasa, kata ACI.

“Angka-angka yang diterbitkan hari ini menggambarkan hakikat yang sangat suram. Lapan bulan setelah krisis, semua lapangan terbang Eropah menghabiskan wang tunai untuk kekal dibuka, dengan pendapatan jauh daripada mampu menampung kos operasi, apa lagi kos modal,” kata Ketua Pengarah ACI Europe, Olivier Jankovec dalam satu kenyataan.

Data dari ACI menunjukkan trafik penumpang di lapangan terbang Eropah menurun 73 peratus tahun ke tahun pada bulan September, dengan ‘kehilangan’ sejumlah 172.5 juta penumpang.

Sementara, jumlah kehilangan penumpang sejak Januari 2020 kini mencecah 1.29 bilion.

“Pada pertengahan Oktober, lalu lintas penumpang turun 75 peratus dalam tempoh yang sama tahun lalu, mencapai penurunan 80 peratus untuk lapangan terbang di EU/ EEA/Switzerland/UK,” kata Jankovec.

ACI Europe mewakili lebih dari 500 lapangan terbang daripada jumlah 740 di Eropah, yang mempunyai penumpang membayar. – Agensi


Bawa surat polis atau patah balik: Ketua Polis Kelantan

KOTA BHARU, 23 Rabiulawal 1442H, Isnin – Individu yang gagal mengemukakan surat kebenaran dari balai polis atau tidak mempunyai alasan munasabah untuk memasuki Kelantan akan diarah berpatah balik termasuk mereka yang tiba di Lapangan Terbang Sultan Ismail Petra, di sini.

Ketua Polis Kelantan DCP Shafien Mamat berkata arahan tegas itu adalah bagi mengelak berlakunya penularan COVID-19 di negeri ini.

“Dalam soal ini apa yang penting jangan pula ada pihak yang membuat alasan palsu untuk merentas negeri sehingga menyusahkan banyak pihak,” katanya kepada pemberita pada Majlis Jalinan Strategik Jabatan Penerangan Kelantan di sini, malam tadi.

Berkuat kuasa mulai hari ini, Perintah Kawalan Pergerakan Bersyarat (PKPB) dilaksana di semua negeri di Semenanjung Malaysia kecuali Perlis, Pahang dan Kelantan sehingga 6 Disember depan.

Mengenai sekatan jalan raya (SJR), Shafien berkata Polis Diraja Malaysia (PDRM) bersama-sama Kementerian Kesihatan Malaysia akan memberi tumpuan di empat lokasi di negeri itu iaitu dua di Pasir Puteh dan masing-masing satu di Jeli dan Gua Musang.

Katanya proses ‘penapisan’ akan dilakukan seperti pemeriksaan surat pengesahan dari balai polis selain ujian saringan dan “swab test”.

“Bermula tengah malam tadi, difahamkan negeri-negeri terlibat turut melakukan SJR setiap 24 jam. Kita sebenarnya yakin rakyat sudah memahami pematuhan prosedur operasi standard (SOP) berkaitan COVID-19.

Katanya, bagi setiap SJR, polis ada memohon bantuan Angkatan Tentera Malaysia (ATM) bagi membantu tujuh anggota dan pegawai polis yang ada di setiap SJR.

“Di SJR Pasir Puteh, pegawai dan anggota dari Ibu Pejabat Polis Daerah (IPD) Bachok dan Ibu Pejabat Polis Kontinjen (IPK) akan memberikan bantuan,” katanya. – Bernama


Status MySejahtera masih ‘jingga’, kes rasuah Rosmah ditangguh

KUALA LUMPUR, 5 Jamadilawal 1443H, Jumaat – Perbicaraan kes rasuah Datin Seri Rosmah Mansor berkaitan projek tenaga solar untuk 369 sekolah luar bandar di Sarawak ditangguhkan lagi kerana status MySejahteranya masih menunjukkan beliau mempunyai kontak rapat dengan individu positif COVID-19.

Hakim Mahkamah Tinggi Mohamed Zaini Mazlan menangguhkan perbicaraan hari ini selepas peguam Datuk Jagjit Singh yang mewakili Rosmah, memaklumkan mahkamah bahawa status MySejahtera anak guamnnya masih jingga.

“Untuk makluman Yang Arif, anak guam saya hadir hari ini di perkarangan mahkamah. Beliau berada di dalam kereta sekarang. Status MySejahteranya telah disahkan oleh pendaftar mahkamah,” kata peguam itu.

Menjawab perkara itu, Timbalan Pendakwa Raya (TPR) kanan Datuk Seri Gopal Sri Ram mencadangkan kepada Hakim Mohamed Zaini agar menjalankan perbicaraan secara hibrid, iaitu Rosmah boleh terus memberi keterangan dari rumah atau pejabat peguamnya.

“Saya percaya kita boleh meneruskan prosiding ini secara maya dan kita (pendakwaan) akan mempunyai TPR yang menyelia dan mereka (pembelaan) boleh meminta peguam hadir,” kata Sri Ram.

Bagaimanapun, hakim berkata beliau mahu lebih berhati-hati pada peringkat perbicaraan ini.

“Saya telah berfikir tentang itu dan saya telah meneliti statut yang berkaitan, nampaknya tidak ada sebarang peruntukan dan saya ingin lebih berhati-hati.

“Kita tidak mahu menjejaskan keseluruhan perbicaraan hanya kerana fikir ia (perbicaraan hibrid) okey pada peringkat ini,” kata hakim.

Mahkamah kemudian menetapkan tiga tarikh tambahan untuk perbicaraan iaitu pada 13, 23, 24 Disember dan enam hari lagi pada 10, 11, 12, 13 dan 14 Jan serta 4 Februari tahun depan.

Pada 8 Disember, hakim yang sama telah menangguhkan perbicaraan Rosmah atas alasan prosedur operasi standard (SOP) kompleks mahkamah hanya membenarkan orang yang berstatus ‘biru’ MySejahtera yang boleh memasuki bangunan dan tidak membenarkan mereka yang mempunyai kontak rapat atau kontak kasual (dengan individu positif COVID-19 ) ke dalam premis.

Rosmah yang menyambut hari lahirnya yang ke-70 hari ini menghadapi pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai ganjaran membantu Jepak Holdings mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak. – Bernama


Korban banjir Utara Bangladesh meningkat 111 orang

DHAKA, 5 Zulhijjah 1441H, Ahad – Sekurang-kurangnya 111 orang terkorban akibat banjir buruk yang melanda bahagian Utara Bangladesh selama hampir sebulan, kata pihak berkuasa.

11 lagi kematian dilaporkan di pelbagai kawasan terjejas banjir di wilayah itu, ketika keadaan semakin buruk sejak bermulanya hujan monsun pada akhir Jun lalu.

Menurut pihak berkuasa kesihatan negara itu, hampir 9,500 penduduk di kawasan rendah menjadi mangsa penyakit bawaan air.

Persatuan Palang Merah dan Bulan Sabit Merah Antarabangsa menganggarkan hampir satu pertiga daripada Bangladesh terjejas, dan menjangkakan keadaan bertambah buruk kerana hujan lebat berterusan.

Awal minggu ini, Tabung Kanak-Kanak Pertubuhan Bangsa-Bangsa Bersatu (UNICEF) berkata, lebih 2.4 juta orang termasuk sekitar 1.3 juta kanak-kanak terkesan akibat bencana itu – dengan 550,000 keluarga hilang tempat tinggal.

Sementara itu, kes COVID-19 juga terus meningkat di seluruh negara mencecah 221,178 kes dengan 2,520 jangkitan baharu direkodkan dalam tempoh 24 jam.

Negara Asia Selatan itu turut mencatatkan 38 kematian lagi sejak sehari lalu, menjadikan jumlah keseluruhan kepada 2,874 orang. – Agensi


Henti sebar video ajaran sesat Si Hulk

BANGI, 2 Rabiulawal 1445H, Isnin – Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar menggesa umat Islam menghentikan penyebaran kandungan video berkaitan ajaran sesat Si Hulk di semua platform media sosial.

Beliau bimbang sekiranya video demikian terus disebarkan akan mempengaruhi umat Islam yang mungkin kurang ilmu pengetahuan akidah, sekali gus mendorong mereka mengikut doktrin itu.

Justeru, beliau berharap masyarakat tidak secara langsung membantu usaha pengikut ajaran Si Hulk menyebarkan fahaman mereka dengan berkongsi video berkaitan.

“Jadi saya seru sangat supaya umat Islam di Malaysia menghentikan penyebaran video-video berkenaan ajaran Si Hulk dengan apa niat sekali pun.

“Ini secara tidak langsung akan membantu mengentikan ideologi sesat tersebut,” katanya menerusi satu video yang dimuatnaik di Facebooknya, hari ini.

Beliau memaklumkan, gesaan itu dibuat susulan menerima maklumat dan pertanyaan ramai mengenai video-video ajaran sesat Si Hulk yang terus dikongsikan di media sosial.

“Pengasas dan pengikut ajaran Si Hulk kini dilaporkan berada di New Zealand setelah ajaran berkenaan difatwakan sesat oleh negeri Johor.

“Dalam konteks Jakim, kita sedang memantau ajaran tersebut dengan kerjasama badan Islam seperti FIANZ di New Zealand dan akan mengambil tindakan sewajarnya.

“Kita telah memaklumkan kepada badan tersebut untuk menyebarluaskan maklumat berkaitan ajaran sesat Si Hulk ini supaya masyarakat Islam di New Zealand tidak terpengaruh dengan ajaran sesat sebegitu,” katanya.

Mohd Na’im turut mengingatkan rakyat bahawa sebarang perkongsian kandungan yang bersifat palsu, jelik dan mengancam adalah satu kesalahan di bawah Seksyen 233 Akta Komunikasi dan Multimedia (AKM) 1998.

“Usaha ini adalah tanggungjawab bersama dalam menyekat agenda manipulasi masyarakat Islam kita. Kita perlu sama-sama menjaga agama yang kita sayangi.

“Saya yakin dengan kerjasama semua pihak dan seluruh rakyat yang cintakan agama Islam ini kita akan sama-sama dapat memastikan ajaran-ajaran sesat ini dapat dibendung,” katanya.

Sebelum ini, tular dua video membabitkan lima sekeluarga termasuk ibu dan bapa membuat pengakuan ajaran sesat di Facebook, selain dua individu iaitu lelaki dan wanita yang membuat pengakuan bahawa Allah itu Nabi Muhammad ﷺ.

Susulan perkembangan itu, Exco Hal Ehwal Agama Islam Johor, Mohd Fared Mohd Khalid dilaporkan berkata, individu yang dikesan mengaku sebagai pengikut ajaran sesat Si Hulk dalam video terbabit dipercayai berada di New Zealand.


Pejuang berhasrat tanding 120 kerusi pada PRU15

KUALA LUMPUR, 14 Muharram 1443H, Isnin – Parti yang diterajui Tun Dr Mahathir Mohamad, Parti Pejuang Tanah Air (Pejuang) menyatakan hasrat untuk bertanding sekurang-kurangnya di 120 kerusi Parlimen pada Pilihan Raya Umum ke-15 (PRU15).

“Kita mahu bertanding banyak kerusi, mungkin sampai 120 kerusi,” katanya.

Pengerusi Pejuang itu memberi jaminan bahawa ahlinya terdiri daripada orang muda yang bebas rasuah dan tidak ada sejarah yang kotor.

“Kita akan tanya kepada semua yang ingin menyertai Pejuang sama ada mereka masuk untuk menyokong parti atau hanya berpengaruh dan ingin mendapat tempat untuk bertanding.

“Untuk mendapatkan kemenangan memerlukan banyak pengorbanan dilakukan. Jadi kepada sesiapa yang ingin menyertai Pejuang kalau tidak dipilih, sanggupkah untuk terus menyokong parti,” katanya dalam wawancara secara maya di portal The Malaysian Insight.

Dalam pada itu, Dr Mahathir berkata, walaupun terdapat ramai pemimpin parti itu yang berkebolehan, namun hanya seorang sahaja akan dicalonkan melalui cara kesepakatan untuk sesuatu kawasan bertanding bagi mengelak daripadanya berlaku sabotaj.

“Kita tidak boleh memberi jaminan semua orang berbakat bakal menjadi wakil rakyat sebab mahu fokus kepada pendirian kerajaan yang baik untuk membangunkan negara supaya semua rakyat mendapat nikmat tidak kita parti lawan atau tidak,” katanya.

Pada masa sama, beliau turut mengimbau kembali keadaan sewaktu menjadi Perdana Menteri di mana banyak kemudahan serta kelebihan telah diberikan kepada rakyat.

“Dulu semasa saya menjadi Perdana Menteri, ramai yang tidak sedar saya telah membangunkan negara, memajukan negara, berikan biasiswa kepada ribuan pelajar tanpa mengira kaum untuk semua dapat nikmat.

“Tetapi selepas saya letak jawatan, kerajaan baharu mengurangkannya kerana tumpuan baru kerajaan ketika itu bukan untuk kebaikan semua tetapi untuk penyokong mereka sahaja,” katanya.


BN Kedah akur, terima kekalahan PRN

ALOR SETAR, 26 Muharam 1445H, Ahad – Barisan Nasional (BN) Kedah akur dengan kekalahan dan menerima keputusan yang dibuat oleh rakyat pada Pilihan Raya Negeri (PRN), hari ini.

Pengerusinya, Datuk Seri Mahdzir Khalid turut menzahirkan ucapan tahniah kepada Perikatan Nasional (PN) yang berjaya membentuk kerajaan negeri.

“BN tetap berterima kasih kepada seluruh rakyat Kedah. Saya juga ingin mengambil kesempatan mengucapkan jutaan terima kasih kepada seluruh jentera BN yang telah bertungkus-lumus dan bekerja keras sepanjang kempen PRN kali ini.

“Kita akur dan menerima kekalahan ini kerana ini adalah adat pertandingan…akan ada pihak yang kalah dan menang,” katanya, dalam kenyataan, di sini, malam ini.

Beliau, yang juga Pengerusi Badan Perhubungan UMNO Kedah, berkata parti itu tetap berlapang dada dan menghormati keputusan rakyat negeri ini yang menolak untuk meletakkan kepercayaan di tangan Kerajaan Perpaduan bagi mentadbir negeri.

“Kita telah berusaha menawan hati pengundi bukan hanya semasa kempen PRN, malah dari dahulu lagi kita sentiasa berkhidmat kepada rakyat. Tetapi apabila rakyat mengambil keputusan untuk tidak memilih BN, kita reda dengan ketentuan Allah,” katanya.

Mahdzir, yang juga calon Dewan Undangan Negeri (DUN) Pedu, tewas kepada calon PN-PAS yang juga penyandang kerusi itu Mohd Radzi Md Amin dengan majoriti 6,373 undi.

“Saya menerima kekalahan di Pedu dengan hati terbuka dan mendoakan semua pengundi di Pedu akan mendapat segala kebaikan selepas membuat pilihan menolak saya dan mengekalkan wakil rakyat berkenaan,” katanya.

Mahdzir merupakan bekas Menteri Besar Kedah dan Ahli Dewan Undangan Negeri (ADUN) Pedu selama dua penggal pada 2004 hingga 2013. – Bernama


Timbunan sampah luar hospital Gaza berisiko bawa masalah lebih serius

GAZA, 1 Rabiulakhir 1445H, Isnin – Timbunan sampah dalam plastik hitam di luar Hospital AL-Shifa di tengah Gaza yang gagal diuruskan pihak berkuasa tempatan berisiko mencetuskan wabak penyakit.

Penambahan sampah berkenaan berpunca apabila ribuan penduduk berkumpul dan berlindung di hospital selepas kediaman mereka musnah dalam serangan bertalu-talu daripada tentera negara haram berkenaan.

Bagaimanapun, timbunan plastik sampah berkenaan berisiko membawa masalah yang lebih besar dan serius kepada mereka yang sedang berjuang untuk meneruskan kehidupan.

Kementerian Kesihatan dalam kenyataan memaklumkan, di tengah-tengah perintah rejim Israel untuk mengosongkan wilayah itu dan pengeboman berterusan, kira-kira 70 peratus penduduk di utara Gaza kini kehilangan penjagaan kesihatan.

Jumaat lalu, tentera penjajah memaksa lebih sejuta penduduk berpindah ke selatan wilayah yang dikepung dan menjangkakan serangan darat akan dilakukan tidak lama lagi.

Bagaimanapun, arahan berkenaan dikecam hebat, dengan PBB dan masyarakat antarabangsa lain memberi amaran ia akan membawa kepada malapetaka kemanusiaan yang lebih serius.

Sekatan ketat rejim Israel ke atas Gaza sejak minggu lalu yang bertindak memotong bekalan air, elektrik, makanan dan perubatan memberi kesan buruk kepada pihak penjagaan kesihatan di wilayah berkenaan. – Agensi


Banjir: Bantuan wang ihsan RM1,000 mula dibayar hari ini

BANGI, 22 Jamadilawal 1443H, Isnin – Bantuan Wang Ihsan (BWI) sebanyak RM1,000 akan diberikan kepada 34,000 Ketua Isi Rumah (KIR) di negeri-negeri yang terjejas bencana banjir.

Ketua Setiausaha Negara, Tan Sri Mohd Zuki Ali berkata, sehingga 27 Disember, kerajaan memperuntukkan sebanyak RM34 juta untuk disalurkan kepada KIR yang mula dibayar pada hari ini.

Beliau berkata, perkara itu antara yang telah diputuskan dalam Mesyuarat Task Force Pengurusan Pasca Banjir dan Kesiapsiagaan Gelombang Kedua Bencana Banjir, hari ini.

Katanya, sebanyak RM10,000 juga diberikan kepada waris mangsa bencana yang meninggal dunia dan telah disalurkan melalui pihak negeri.

“Bantuan ini diselaraskan di peringkat Pusat Kawalan Operasi Bencana (PKOB) dengan kerjasama Unit Penyelarasan Pelaksanaan (ICU), Jabatan Perdana Menteri.

“Penyaluran BWI dilaksanakan melalui tiga kaedah iaitu sama ada serahan tunai PKOB, atau serahan tunah rumah ke rumah atau pemindahan tunai secara atas talian (EFT),” katanya dalam kenyataan, hari ini.

Mohd Zuki berkata, kaedah itu dilaksanakan untuk mempermudah urusan penyaluran BWI kepada mangsa dengan lebih efektif dan pantas dengan hanya pengesahan oleh Ketua Komuniti yang dipertanggungjawabkan tanpa perlu mengisi sebarang borang permohonan.

“Jumlah anggaran ini adalah berdasarkan maklumat KIR yang berdaftar di Pusat Penempatan Sementara (PPS).

“Usaha mengenalpasti mangsa yang tidak berdaftar sedang giat dilaksanakan oleh PKOB dan ICU untuk memastikan BWI dapat disalurkan dengan segera,” katanya.

Beliau berkata, mesyuarat turut memutuskan Kementerian Perumahan dan Kerajaan Tempatan (KPKT) mengatur gerak sinergi aset-aset kerajaan dan keperluan aset daripada pihak swasta, NGO serta individu bagi pengurusan pembersihan pasca banjir.

“Usaha ini dibantu secara langsung oleh Kementerian Alam Sekitar dan Air (KASA) khususnya menerusi penyediaan stesen pemindahan sisa pepejal sementara yang dikenalpasti di kawasan terdekat dengan kawasan terjejas banjir secara transit.

“Polis Diraja Malaysia (PDRM) membantu memastikan kelancaran laluan jentera pembersihan untuk mempercepatkan penghantaran sisa pepejal pembersihan ke stesen yang ditetapkan,” katanya.


Masih berlaku pergerakan tanah di lokasi runtuhan tebing di Pasir Mas

PASIR MAS, 8 Rejab 1442H, Sabtu – Masih berlaku pergerakan tanah secara perlahan di lokasi kejadian runtuhan tebing Sungai Kelantan berdekatan Dataran Air Muleh di Kampung Jalan Pohon Celagi di sini, sejak semalam.

Berdasarkan laporan dari Sekretariat Pengurusan Bencana Pasir Mas mendapati ada rumah di kawasan itu mengalami rekahan yang semakin besar selain bunyi aliran air bawah tanah.

Susulan itu, orang ramai dinasihatkan supaya berhati-hati dan jangan sesekali menceroboh ke kawasan itu untuk melihat lokasi kejadian kerana dibimbangi boleh berlaku perkara tidak diingini.

Sementara itu, Ketua Polis Daerah Pasir Mas, ACP Mohd Roy Suhaimi Sarif berkata, 12 pegawai dan anggota polis ditempatkan di lokasi kejadian bagi membuat pemantauan 24 jam.

Beliau berkata, kesemua pegawai dan anggota yang ditempatkan di situ akan bertugas dalam tiga syif bagi memastikan tiada pihak yang menceroboh kawasan tersebut.

“Selain polis, lokasi kejadian runtuhan tebing itu juga turut dipantau oleh Jabatan Bomba dan Penyelamat Malaysia (sembilan orang), Angkatan Pertahanan Awam Malaysia (12) Jabatan Sukarelawan Malaysia (Rela) sembilan anggota dan Majlis Daerah Pasir Mas (12).

Turut membantu di lokasi adalah anggota Angkatan Tentera Malaysia (ATM), Jabatan Parit dan Saliran (JPS) dan Jabatan Kerja Raya (JKR),” katanya ketika dihubungi Bernama, hari ini.

Jelasnya, sejak kejadian 16 Feb lalu sehingga semalam, lima rumah telah musnah manakala lima lagi berisiko untuk runtuh.

“Setakat ini jumlah mangsa yang dikenal pasti adalah seramai 71 dewasa dan 28 kanak-kanak. Kesemua mangsa sudah ditempatkan di Dewan Majlis Daerah Pasir Mas (MDPM),” tambahnya. – Bernama


Lagi kes ceroboh tanah, bina kuil secara haram

BANGI, 30 Safar 1443H, Khamis – Timbul kekesalan apabila kes pencerobohan tanah untuk pembinaan kuil secara haram berlaku silih berganti.

Terbaharu, dilaporkan bahawa terdapat satu lagi kes pembinaan kuil secara haram di atas sebidang tanah milik Yayasan Kubra di Rawang Perdana.

Walhal, tanah itu dikhususkan untuk pembinaan rumah kebajikan Pembangunan dan Pusat Perlindungan Wanita dan Remaja (PPWR).

Pengasas Pondok Hijrah Muslimah Malaysia (MUM), Wan Asshima Kamaruddin berkata, pihak yang membina kuil memberi alasan sudah lama menjaga tanah yang terbiar kosong itu walaupun pihak Yayasan Kubra tidak pernah menyuruh mereka menjaga tanah berkenaan.

Berikutan pencerobohan itu, Wan Asshima bersama-sama dengan Jawatankuasa Yayasan Kubra telah sepakat untuk menghantar notis kepada pihak kuil.

“Pihak kuil telah diberi tempoh 14 hari untuk mengosongkan tanah tersebut. Jika gagal, tindakan selanjutnya akan diambil.

“Akan tetapi, banner kenyataan dan juga notis arahan pemindahan yang diletakkan di sana telah dicabut oleh pihak kuil yang ingkar arahan.

“Bukan sahaja notis tersebut dibuang tetapi pihak kuil membuat pula kerja-kerja penambahan konkrit di tepi binaan kuil tersebut,” katanya.

Kesal dengan keadaan itu, Ketua Media Pertubuhan-Pertubuhan Pembela Islam (Pembela) menyifatkan pencerobohan tanah milik persendirian itu sebagai tindakan melampau yang seolah-olah cuba menguji ‘ketegasan’ pihak berkuasa.

“Perkara ini bukan baharu. Mereka masuk ceroboh dulu, kemudian minta empunya tanah bayar ganti rugi atau pampasan pindah.

“Amalan ini seperti sudah menjadi satu sistem perundangan baru yang diada-adakan oleh mereka ini,” katanya menerusi hantaran di Facebook miliknya.

Beliau memaklumkan, meskipun pencerobohan itu telah diketahui oleh Yayasan Kubra tetapi atas dasar keamanan, ia tidak dihebahkan untuk mengelak perkara yang tidak sepatutnya berlaku.

“Selama ini Yayasan Kubra diam sebab tidak mahu peristiwa seperti di Kuil Subang Jaya berulang sehingga meragut nyawa seorang anggota bomba yang tidak bersalah hingga menjadi isu kontroversi iaitu kes pembunuhan ke atas Allahyarham Adib.

“Sebenarnya penceroboh memang tiada hak langsung untuk mendirikan kuil dan tiada hak juga jika mahu mempertahankannya kerana tanah itu adalah milik Yayasan Kubra sebelum kaum ini datang dan mendirikan kuil mereka,” katanya.

Sementara itu, turut mengulas isu tersebut, Naib Presiden Ikatan Muslimin Malaysia (ISMA), Azib Asmangi mempersoalkan bagaimana perkara sebegini boleh berterusan berlaku.

“Apabila tindakan diambil, diangkat isu oleh media liberal menjadi lebih panas. Apabila dah jadi kes seperti Allahyarham Adib, siapa yang ingin bertanggungjawab?,” soalnya.

Justeru, beliau menasihati rakan-rakan beragama Hindu terutamanya agamawan mereka, supaya bersikap lebih sensitif terhadap isu sebegini.

“Negara ini negara umat Islam, dalam masyarakat berbilang kaum. Hormatilah keluhuran Perlembagaan. Jangan ikut kehendak masing-masing sahaja,” katanya.


Pencemaran Sg Selangor: Polis temui 4,000 liter bahan buang berjadual

BANGI, 25 Rabiulawal 1442H, Rabu – Sebanyak 40 tong berisi 4,000 liter bahan buangan berjadual ditemui di dalam sebuah premis yang disyaki menjadi punca pencemaran Loji Rawatan Air (LRA) Kumbahan Indah Water Konsortium (IWK) di Taman Velox, Rawang.

Ketua Polis Daerah Gombak, ACP Arifai Tarawe berkata, premis itu terletak di Jalan Velox 2 dan lokasinya kira-kira 300 meter dari loji tersebut.

Memetik laporan Astro Awani, beliau berkata, premis tersebut didapati baru sahaja beroperasi selama dua minggu dan dipercayai merupakan stor bagi menyimpan bahan buangan.

Berdasarkan siasatan awal, beliau juga tidak menolak kemungkinan wujudnya unsur sabotaj dalam kes tersebut.

Media melaporkan, sebuah stor pembuangan sisa terjadual di Taman Velox, Rawang disyaki menjadi punca kepada pencemaran Sungai Selangor yang menyebabkan henti tugas LRA Sungai Selangor Fasa (SSP) 1, 2, 3 dan Rantau Panjang, tengah hari semalam.

Exco Pelancongan, Alam Sekitar, Teknologi Hijau dan Hal Ehwal Orang Asli negeri, Hee Loy Sian berkata, serbuan bersepadu telah dilaksanakan oleh polis, Lembaga Urus Air Selangor (LUAS) dan Jabatan Alam Sekitar (JAS) ke atas premis berkenaan yang terletak kira-kira 700 meter berhampiran Sungai Gong, semalam.

“Hasil serbuan tersebut kita menjumpai hos dan premis berkenaan didapati membuang sisa terjadual ini ke dalam tandas. Polis juga telah mengenal pasti pemilik premis itu,” katanya.

Tambah beliau, tindakan premis terbabit yang membuang sisa terjadual ke dalam tandas disyaki menjadi punca loji rawatan kumbahan IWK Sdn Bhd menerima sisa buangan berwarna merah dan ia dipercayai berlaku pada 4 November lepas.


‘Dulu tak pernah benarkan kumpulan seperti The 1975 masuk Malaysia’

BANGI, 6 Muharam 1445H, Isnin – Kerajaan Madani sepatutnya dari awal lagi tidak membenarkan kumpulan British The 1975 – yang melakukan aksi biadab dan jelik – masuk ke negara ini.

Ketua Pembangkang, Datuk Seri Hamzah Zainudin berkata, ketika beliau memegang jawatan Menteri Dalam Negeri sebelum ini, kerajaan tidak pernah menerima kemasukan kumpulan seumpama itu.

Beliau turut mempersoalkan mengapa The 1975 tidak ditangkap seperti Menteri Besar Kedah, Datuk Seri Muhammad Sanusi Md. Nor.

“Saudara saya, Sanusi buat salah sikit jam 3 pagi (kena) tangkap. Kumpulan (The 1975) ini saya tidak tahu bila polis dah tangkap.

“Buat macam-macam kesalahan. Tak tangkap pun. Inilah kerajaan yang ada, kerajaan double standard.

“Sebab tu kita tidak mahu kerajaan ini wujud lagi,” katanya dalam ceramah PN di Tanjong Karang, semalam.

Kesal dengan situasi berlaku, Hamzah menegaskan perkara itu tidak boleh dipandang sambil lewa dan tidak sepatutnya berlaku di negara ini.

“Apabila dah masuk buat kelakuan bukan-bukan barulah nak beritahu konon ada macam-macam syarat.

“Syarat apa? Dah tahu kumpulan ini akan menghancurkan masa depan rakyat Malaysia, sepatutnya tidak terima (kemasukan) mereka ini,” katanya.

Persembahan The 1975 di Good Vibes Festival 2023 di Litar Antarabangsa Sepang pada malam Jumaat dihentikan selepas vokalisnya, Matty Healy menunjukkan aksi kurang sopan di hadapan peminat.

Matty yang terkenal dengan aksi biadab didakwa memegang botol arak ketika berada di atas pentas, selain meludah, membuat ucapan menghina undang-undang Malaysia berkaitan lesbian, gay, biseksual dan transgender (LGBT) dan melakukan aksi kurang sopan.

Susulan aksi dan kenyataan sangat biadab itu, Fahmi mengarahkan membatalkan serta-merta baki penganjuran yang dijadualkan sehingga semalam.


Tangkapan harian individu ingkar PKP terus catat tiga angka

KUALA LUMPUR, 20 Rabiulakhir 1442H, Ahad  – Mereka yang ditahan kerana ingkar arahan Perintah Kawalan Pergerakan (PKP) terus mencatat tiga angka, apabila semalam seramai 518 individu ditahan, dengan 517 daripadanya dikompaun dan seorang direman.

Menteri Kanan (Kluster Keselamatan) Datuk Seri Ismail Sabri Yaakob berkata, kegagalan mematuhi arahan penjarakan fizikal menjadi kesalahan tertinggi dengan 193 kes, manakala aktiviti di pusat hiburan sebanyak 119 kes.

“Kesalahan lain adalah tidak memakai pelitup muka iaitu 71 kes, gagal menyediakan peralatan merekod butiran pelanggan (58 kes), dan lain-lain sebanyak 77 kes,” katanya dalam satu kenyataan berkaitan PKP dan PKP Pemulihan (PKPP) hari ini.

Beliau berkata, semalam, sebanyak 2,361 Pasukan Pematuhan yang melibatkan 11,682 anggota telah membuat pemantauan di 3,543 pasar raya, 4,880 restoran serta 1,623 penjaja, 1,293 kilang, 3,377 bank dan 508 pejabat kerajaan.

Juga dipantau, sebanyak 1,024 terminal pengangkutan darat, 237 terminal pengangkutan air serta 62 terminal pengangkutan udara.

Mengenai Operasi Benteng, beliau berkata, seramai 47 pendatang asing diberkas hasil kawalan ketat sempadan negara secara bersepadu oleh Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM).

“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram, dan agensi penguatkuasa akan terus mengetatkan kawalan sempadan terutamanya di lorong-lorong tikus,” katanya.

Ismail Sabri berkata, sejak April hingga semalam, Lembaga Pembangunan Industri Pembinaan Malaysia (CIDB) telah membuat sebanyak 13,786 pemeriksaan yang melibatkan 7,930 tapak binaan di seluruh negara.

“Semalam, anggota penguatkuasa telah membuat pemeriksaan di 8 tapak binaan di seluruh Malaysia dan kesemua tapak binaan yang diperiksa mematuhi Prosedur Operasi Standard (SOP) yang ditetapkan,” katanya.

Beliau berkata, penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) yang melakukan 550 pemeriksaan khas SOP PKPP semalam, mendapati kesemua premis mematuhi SOP ditetapkan.

Sementara itu, beliau berkata, sejak 24 Julai hingga semalam, 81,896 individu pulang ke tanah air melalui pintu masuk sempadan antarabangsa dan kesemua mereka ditempatkan di 79 hotel serta 18 Institut Latihan Awam (ILA) dan institut pengajian swasta di seluruh negara.

“Daripada jumlah itu, 11,485 individu sedang menjalani proses kuarantin wajib manakala 509 individu dihantar ke hospital untuk rawatan, manakala 69,902 individu lagi telah didiscaj dan dibenarkan pulang,” katanya dan menambah kata kesemua mereka pulang dari 36 negara. -Bernama


FIFA jual 2.45 juta tiket untuk Piala Dunia 2022 di Qatar

DOHA, 22 Muharam 1444H, Sabtu – Badan induk Persekutuan Bola Sepak Antarabangsa (FIFA) berkata, sebanyak 2.45 juta tiket telah dijual untuk Piala Dunia 2022 yang dijadualkan berlangsung di Qatar.

“Dengan kurang daripada 100 hari lagi untuk bermulanya pertunjukan terhebat di Bumi, sejumlah 2.45 juta tiket kini telah dijual.

“Piala Dunia FIFA™ pertama yang akan diadakan di Timur Tengah dan dunia Arab akan bermula pada 20 November, membawa peminat dari rantau ini dan seluruh dunia bersama-sama dalam suasana yang padat dan moden,” kata FIFA dalam satu kenyataan di laman web rasminya.

Ia menyatakan, semasa fasa terakhir jualan, yang berlangsung dari 5 Julai hingga 16 Ogos, lebih 520,000 tiket telah dijual.

Ia menunjukkan permintaan besar untuk tiket dari Qatar, Amerika, England, Arab Saudi, Mexico, Emirates, Perancis, Argentina, Brazil dan Jerman.

Pada Julai, FIFA berkata, 1.8 juta tiket telah dijual.

Terdapat sejumlah tiga juta tiket yang akan disediakan untuk Piala Dunia tahun ini yang dijadualkan berlangsung dari 20 November hingga 18 Disember. – Agensi


Semua berdaftar dalam MySejahtera akan terima vaksin

GEORGE TOWN, 7 Zulkaedah 1442H, Jumaat – Kementerian Kesihatan (KKM) memberi jaminan semua individu yang berdaftar sebagai penerima vaksin melalui aplikasi MySejahtera akan diberi tarikh janji temu untuk vaksinasi.

Timbalan Menteri Kesihatan Datuk Dr Noor Azmi Ghazali yang memberikan jaminan itu menyeru orang ramai agar tidak bimbang serta gusar kerana kerajaan telah membeli vaksin yang mencukupi untuk semua, dan jumlah bekalan vaksin yang dijadualkan tiba di negara ini pada Julai ini adalah dalam kuantiti besar.

“Asalkan nama mereka ada di situ (MySejahtera), mereka tidak perlu risau… semua akan dapat vaksin,” katanya dalam merujuk kepada kebimbangan orang ramai berhubung tarikh janji temu yang masih belum dapat walaupun telah sekian lama berdaftar dalam aplikasi MySejahtera.

Beliau yang ditemui selepas melawat pusat pemberian vaksin (PPV) di Hospital Pantai di sini hari ini seterusnya meminta semua hospital swasta, klinik perubatan am swasta (GP) dan klinik pakar swasta untuk mendaftar sebagai PPV.

Katanya sasaran negara adalah 75 hospital swasta beroperasi sebagai PPV dalam bulan ini namun hanya 67 hospital yang telah beroperasi setakat ini dengan tujuh daripadanya di Pulau Pinang.

“Setakat ini, 67 hospital swasta dan 441 GP telah mula beroperasi sebagai PPV dan kami memang menyeru lebih banyak hospital dan GP swasta untuk tampil membantu kerajaan dalam usaha pemberian vaksin,” katanya. – Bernama


Palestin bakal adakan 3 pilihan raya tahun ini

BAITULMAQDIS, 3 Jamadilakhir 1442H, Sabtu –  Musim bunga dan panas tahun ini menjadi pilihan Palestin untuk mengadakan tiga pilihan raya selepas 14 tahun.

Tiga pilihan raya itu meliputi pemilihan Parlimen, Presiden dan Majlis Nasional.

Berdasarkan keputusan itu, pemilihan Parlimen akan diadakan pada 22 Mei, pemilihan Presiden pada 31 Julai, manakala pemilihan Majlis Nasional Palestin pada 31 Ogos tahun ini.

Presiden Palestin, Mahmoud Abbas menandatangani keputusan itu ketika bertemu Ketua Suruhanjaya Pilihan Raya Pusat (CEC), di ibu pejabat presiden di Ramallah dekat Tebing Barat.

Sementara itu, Pergerakan Perjuangan Islam Palestin (Hamas) dan Fattah yang mengalami konflik sejak 2007 telah mengadakan pertemuan pada September tahun lalu serta bersetuju mengadakan pemilihan Parlimen dan Presiden.

Pada 31 Disember lalu, pemimpin kanan Hamas, Ismail Haniyeh telah menulis surat rasmi kepada Mahmoud untuk mengakhiri perpecahan dalaman Palestin dan mengadakan pilihan raya umum di wilayah Palestin. – Agensi


Mahkamah tolak afidavit berhubung dakwaan UMNO miliki akaun rahsia

KUALA LUMPUR, 26 Rejab 1442H, Khamis – Mahkamah Tinggi menolak afidavit yang difailkan oleh pihak pendakwaan yang mengatakan bahawa UMNO mempunyai akaun yang tidak didedahkan, khusus bagi menerima sumbangan politik dalam saman pelucuthakan yang berkaitan dengan 1Malaysia Development Berhad (1MDB).

Ia selepas Hakim Datuk Muhammad Jamil Hussin membenarkan permohonan oleh peguam utama bekas Perdana Menteri Datuk Seri Najib Tun Razak, Tan Sri Muhammad Shafee Abdullah dan peguam UMNO Datuk Hariharan Tara Singh bagi mengetepikan afidavit itu.

Hakim Muhammad Jamil dalam keputusan ringkasnya berkata, afidavit itu difail semasa di peringkat hujahan dan akan mengakibatkan prejudis kepada tuntutan pihak ketiga, yakni Najib dan UMNO.

“Ia difail selepas semua afidavit lain difailkan dan tanpa penangguhan oleh mahkamah.

“Sehubungan itu saya menetapkan bahawa afidavit itu tidak boleh digunakan dan saya tidak akan menganggap afidavit itu sebagai sokongan. Tan Sri Shafee boleh meneruskan hujahan,” kata hakim itu pada sesi pendengaran oleh kerajaan bagi memohon pelucuthakan RM114,164,393.44 dan barang kemas yang dirampas daripada premis yang dimiliki olah Obyu Holdings Sdn Bhd.

Afidavit berkenaan adalah penting bagi saman pelucuthakan berkaitan 1MDB yang dibawa oleh pihak pendakwaan terhadap Obyu Holdings.

Pada 10 Februari lepas, pihak pendakwaan yang diketuai oleh Timbalan Pendakwa Raya Muhammad Saifuddin Hashim Musaimi berpendapat bahawa UMNO mempunyai akaun rahsia yang tidak diaudit bagi menerima sumbangan politik, yang dianggapnya sebagai satu kesalahan di bawah Akta Pertubuhan 1996.

Dalam hujahan bertulis saman berkenaan, pihak itu mendakwa ini kerana beberapa pemimpin UMNO sendiri menafikan mereka tahu mengenainya.

Obyu Holdings dimiliki oleh Tan Sri Bustari Yusof, yakni adik lelaki Menteri Kerja Raya Datuk Seri Fadillah Yusof, yang mempunyai hubungan rapat dengn Najib.

Pihak pendakwaan menfailkan permohonan pelucuthakan terhadap Obyu Holdings bagi menyita pelbagai barang termasuk 11,991 unit barang kemas, 401 utas jam tangan dan 16 jam tangan aksesori, 234 pasang cermin mata dan 306 beg tangan serta wang tunai dalam pelbagai denominasi berjumlah RM114,164,393.44.

Wang dan barang kemas itu dirampas oleh pihak berkuasa kerana didakwa terlibat dengan skandal dana 1MDB.

Pada 3 September 2019, Najib adalah antara yang memohon untuk menjadi pihak ketiga bagi menuntut aset dan wang yang disita oleh pihak berkuasa dari Pavilion Residence di Kuala Lumpur pada 2018, yang didakwa berkaitan dengan skandal penyelewengan dana 1MDB

Pihak-pihak lain termasuk isterinya Datin Seri Rosmah Mansor, UMNO, dan firma barangan kemas Global Royalty Trading SAL.

Penghujahan di hadapan hakim Muhammad Jamil bersambung Isnin. -Bernama


MBSA terpaksa padam mural gergasi

SHAH ALAM, 28 Zulkaedah 1441H, Isnin – Ekoran tindakan vandalisme pada lukisan mural pemimpin negara di Taman Cahaya Alam, Seksyen U12 dekat Shah Alam, Majlis Bandaraya Shah Alam (MBSA) terpaksa mengambil tindakan memadam keseluruhan lukisan terbabit.

Mural gergasi itu termasuk potret Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Perdana Menteri Tan Sri Muhyiddin Yassin dan Ketua Pengarah Kesihatan Datuk Dr Noor Hisham Abdullah diconteng dengan kata-kata kesat.

“Pihak Berkuasa Tempatan MBSA bertintak pantas padam keseluruhan lukisan terbabit. Syabas!

“Kepada yang buat kerja jahat, berhenti lah! Sepandai-pandai tupai melompat. Akhirnya kena juga nanti,” tulis Friends of PDRM, di laman sosial Facebook, hari ini.

Lukisan oleh ‘Miey Ali’ atau Muhammad Suhaimi Ali, 27 itu sebelum ini menjadi tular sehingga menarik perhatian Agong serta Dr Noor Hisham untuk turun padang menyaksikan sendiri mural tersebut.

Bagaimanapun, menerusi perkongsian di Facebook, beberapa gambar dimuat naik menunjukkan seni mural di dinding tersebut telah diconteng dengan kata-kata kesat menggunakan cat berwarna merah.


BERJASA sedia ganti UMNO bela nasib Melayu, Bumiputera

BANGI, 26 Safar 1445H, Selasa – BERJASA bersedia untuk menggantikan UMNO sebagai parti yang membela nasib orang Melayu dan Bumiputera di negara ini.

Pengerusi BERJASA Melaka, Muhammad Nazriq Abdul Rahman berkata, hasrat itu diangkat susulan UMNO dilihat sudah tidak lagi menjadi parti yang berprinsip dalam melindungi hak orang Melayu dan Bumiputera.

Perkara itu semakin ketara selepas UMNO bekerjasama membentuk kerajaan dengan Pakatan Harapan (PH) serta DAP, katanya.

Lebih mengecewakan, UMNO seakan mudah lupa dengan agenda perjuangan DAP yang konsisten terhadap ideologi ‘Malaysian Malaysia’.

Untuk rekod, ideologi Malaysian Malaysia atau Malaysia milik rakyat Malaysia adalah prinsip asas Parti Tindakan Demokratik (DAP). Ia bererti DAP menolak ketuanan kaum atau racial supremacy.

Lidah rasmi parti DAP, roketKini melaporkan, ideologi ini bermakna DAP menolak dasar dan amalan yang hanya mengutamakan sesuatu kaum, agama atau gender, serta mengabaikan yang lain, kerana menurutnya itu adalah diskriminasi.

Muhammad Nazriq berkata, agenda itu tetap diperjuangkan DAP walaupun parti berkenaan sudah ‘berkawan’ dengan UMNO di dalam satu pakatan, bahkan pemimpinnya, Anthony Loke kekal menegaskan bahawa ‘Malaysian Malaysia’ tidak akan digugurkan.

“Mudah untuk UMNO terus melupakan prinsip mereka yang sebelum ini amat serius dalam mempertahankan hak orang Melayu daripada agenda Malaysian Malaysia, sedangkan DAP masih konsisten dengan agenda tersebut.

“Masih boleh dipercayai lagikah oleh rakyat terhadap parti UMNO untuk masa akan datang?

“BERJASA lebih sesuai untuk menggantikan UMNO sebagai parti yang membela nasib orang Melayu dan Bumiputera dan kami mempunyai agenda yang lebih jelas seperti termaktub dalam Impian Nasional 2040,” katanya.

Beliau berkata demikian sebagai mengulas kehadiran pimpinan UMNO yang diketuai Presidennya, Datuk Seri Ahmad Zahid Hamidi ke Konvensyen Kebangsaan DAP 2023, kelmarin.

Selain Ahmad Zahid yang dijemput sebagai tetamu kehormat di konvensyen berkenaan, turut hadir Setiausaha Agung Barisan Nasional (BN), Datuk Seri Zambry Abd Kadir dan Setiausaha Agung UMNO, Datuk Asyraf Wajdi Dusuki.

Berita berkaitan;


Mahasiswa layak akan terima Peranti Siswa esok

BANGI, 5 Safar 1444H, Jumaat – Mahasiswa di institusi pengajian tinggi awam (IPTA) dan swasta (IPTS) yang layak akan menerima tablet melalui inisiatif Peranti Siswa mulai esok.

Menteri Komunikasi dan Multimedia, Tan Sri Annuar Musa berkata, agihan itu akan dibuat dalam satu majlis rasmi yang dilancarkan Perdana Menteri, Datuk Seri Ismail Sabri Yaakob.

Beliau berkata, majlis itu akan diadakan di Universiti Teknologi Mara (UiTM) Shah Alam jam 2.30 petang esok.

“InsyaAllah esok Peranti Siswa mula diedarkan kepada para mahasiswa IPTA dan IPTS.

“Setiap penerima bakal mendapat tablet Samsung model terkini, lengkap dengan casing, keyboard dan stylus pen. Tahniah kepada yang terpilih,” katanya dalam kenyataan, hari ini.

Sebelum ini, Annuar mengumumkan 400,000 mahasiswa dalam kalangan keluarga berpendapatan rendah (B40) layak menerima peranti jenama Samsung Galaxy Tab A8 LTE menerusi fasa pertama program itu.

Beliau berkata, agihan fasa kedua dijangka pada Oktober atau November depan memandangkan permohonan bagi fasa itu sedang dibuka mulai 1 Ogos lalu hingga 30 September ini.


Tak perikemanusiaan, rejim Zionis bunuh pekerja Palestin

BAITULMAQDIS, 19 Zulkaedah 1443H, Ahad – Tentera pengganas Israel membunuh seorang pekerja Palestin berhampiran tembok pemisah di selatan bandar Qalqilia di Tebing Barat yang diduduki.

Kementerian Kesihatan dalam kenyataan yang diterbitkan agensi berita Wafa mengenal pasti pekerja itu sebagai Nabil Ahmad Ghanem, 53, seorang penduduk Nablus.

Dia dalam perjalanan ke tempat kerja di Israel apabila tentera melepaskan tembakan ke arahnya dan warga Palestin itu mati serta-merta.

Mayat Ghanem kini ditahan di hospital Israel di Kefar Saba, lapor Wafa.

Terdahulu, dua pekerja Palestin cedera selepas tentera Israel melepaskan tembakan ke arah mereka berhampiran bandar Idna, daerah Hebron, lapor laman web berita Arab48.

Lebih 65 rakyat Palestin di Tebing Barat dibunuh oleh tentera Israel tahun ini, termasuk wartawan Shireen Abu Akleh.

Semalam, negara pengganas itu melancarkan serangan udara ke atas Semenanjung Gaza yang dikepung berikutan tembakan roket yang dilaporkan dari kawasan Palestin menyasarkan bandar Ashkelon di selatan Israel.

Sehari sebelumnya, tentera Israel membunuh tiga rakyat Palestin bersenjata ketika serbuan oleh tentera di Jenin di Tebing Barat yang diduduki, selepas melepaskan tembakan ke arah kenderaan yang dinaiki mereka. – Agensi


Pemohon layak, tiada dalam data STR boleh mohon sebelum 31 Mac

BANGI, 8 Syaaban 1444H, Rabu – Tarikh pendaftaran baharu dan kemas kini Sumbangan Tunai Rahmah (STR) akan dibuka mulai 1 Mac sehingga 31 Mac 2023, menurut Kementerian Kewangan.

Katanya, pendaftaran bertujuan memastikan mereka yang layak atau masih tiada dalam pangkalan data kerajaan dapat mengemukakan permohonan masing-masing, selain membolehkan penerima sedia ada yang mempunyai sebarang perubahan maklumat untuk mengemaskini.

Kementerian berkata, bagi mengurangkan golongan tercicir, data penerima STR Fasa 1 akan dibawa secara automatik ke dalam pangkalan data kerajaan, di samping data daripada beberapa agensi kerajaan untuk disemak silang kelayakan mengikut syarat ditetapkan.

“Kementerian Kewangan juga akan memperhebatkan program turun padang bersama pemimpin komuniti dan pelusuk desa bagi memastikan STR dirasai oleh seluruh rakyat Malaysia.

“Pemohon STR boleh merujuk Soalan Lazim (FAQ) di Portal Rasmi STR melalui pautan https://bantuantunai.hasil.gov.my bagi mendapatkan maklumat lanjut,” katanya dalam kenyataan, hari ini.

Sebelum ini, Perdana Menteri dan Menteri Kewangan, Datuk Seri Anwar Ibrahim berkata, STR pada tahun 2023 akan memanfaatkan 8.7 juta penerima dengan peruntukan hampir RM8 bilion.

“Pendekatan rahmah dalam membela nasib rakyat susah terutamanya golongan rentan dan mudah terjejas akan terus diperkasakan di bawah Kerajaan Perpaduan,” kata Anwar.


Ustaz Zamani Ibrahim kini Presiden BERJASA

BANGI, 15 Syaaban 1442H, Isnin – Ustaz Zamani Ibrahim dilantik sebagai Presiden Parti Barisan Jemaah Islamiah Se-Malaysia (BERJASA) dalam Sidang Tahunan Dewan Kepimpinan Nasional 2021 yang berlangsung kelmarin.

Pelantikan beliau adalah bagi menggantikan Datuk Dr Ir Badrulhisham Abdul Aziz.

Ustaz Zamani komited untuk membawa BERJASA ke satu tahap lebih tinggi selepas barisan kepimpinan lepas berjaya membina pasak dan asas yang kukuh untuk parti bagi meneraju kepimpinan baharu Malaysia.

Sebelum dilantik ke jawatan Presiden, Ustaz Zamani memegang jawatan Ketua Penerangan BERJASA.

Beliau amat berpengalaman luas dalam pengurusan parti dan senario politik negara.

Terdahulu, Ustaz Zamani mengumumkan BERJASA akan bertanding dalam Pilihan Raya Umum Ke-15 (PRU-15) demi mempertahankan watan yang saban hari semakin tenat diragut dan digugat agenda politik yang amat merosakkan.


BERJASA sahut cabaran berdepan MCA di kawasan majoriti Melayu

Oleh Athirah Huda Zalhe

BANGI, 17 Jamadilawal 1443H, Rabu – Cukup-cukuplah orang Melayu ‘diperkudakan’ UMNO – kononnya parti yang memperjuangkan bangsa – dengan menghadiahkan kawasan majoriti pengundi Melayu kepada parti berasaskan kaum, MCA.

Sebagai parti Melayu terbesar, Presidennya, Datuk Seri Ahmad Zahid Hamidi harus sedar UMNO antara parti harapan kepada orang Melayu di negara ini.

Malangnya, UMNO dan Zahid lebih cenderung merasai denyut nadi MCA berbanding pengundi Melayu yang pastinya mengimpikan kawasan mereka diwakili pemimpin daripada bangsa sama.

Jika UMNO dan Barisan Nasional (BN) kekal mahu tunduk dengan MCA dengan menghadiahkan kawasan majoriti Melayu pada Pilihan Raya Umum ke-15 (PRU15), parti BERJASA menegaskan bersedia bertanding di kawasan sama, sekali gus mempertaruhkan pemimpin Melayu, muslim yang berwibawa.

Presiden BERJASA, Ustaz Zamani Ibrahim berkata, jika UMNO kekal memberikan kawasan majoriti Melayu kepada MCA, parti itu tidak teragak-agak untuk meletakkan calon muslim berwibawa di semua kerusi berkenaan.

“BERJASA menunggu keberanian UMNO untuk mempertahankan kawasan majoriti Melayu daripada diambil oleh MCA, maka BERJASA akan mengambil peranan tersebut.

“BERJASA bersedia untuk bertanding di mana-mana kawasan majoriti Melayu yang UMNO serahkan kepada MCA,” tegasnya ketika dihubungi Ismaweb.net, hari ini.

Sebelum ini, Ahmad Zahid yang juga Pengerusi BN memberi jaminan bahawa MCA berhak mendapatkan kembali semua kerusi tradisinya pada PRU15 ini.

Katanya, selain kerusi tradisi, kemungkinan parti itu juga akan mendapat kuota atau kerusi tambahan.

Menyelar kenyataan Ahmad Zahid itu, Ustaz Zamani menyifatkan pendirian pemimpin terbabit dalam mengangkat MCA seolah-olah memperlihatkan UMNO seperti proksi kepada parti kaum Cina berkenaan.

“Seolah-olah UMNO sudah tidak mampu mengubah agenda partinya demi kepentingan orang Melayu, sebaliknya UMNO hanya parti yang membawa agenda kepartian semata-mata.

“Untuk menjamin kelangsungan tersebut, nampaknya UMNO terpaksa tunduk kepada kehendak MCA. MCA minta kawasan UMNO mesti menurut, kalau tidak MCA mampu memberi kata dua kepada UMNO,” katanya.

Sebelum ini, pemerhati politik, Prof Dr Ridhuan Tee meminta BN berfikir semula dalam memberikan laluan kepada MCA untuk bertanding di kawasan majoriti Melayu.

“Jika BN letak juga MCA, saya harap PAS masuk bertanding. Saya yakin boleh PAS boleh menang. PAS tidak perlu menggunakan lambang selain lambang PAS. Lambang PAS sudah cukup gagah.

“Jika PAS masih malu alah, BERJASA perlu mengisi kekosongan tersebut. Tidak mustahil boleh menang,” katanya.


Rafizi gesa seluruh ahli parti buat laporan polis terhadap Najib

SHAH ALAM, 17 Zulhijjah 1443H, Ahad – Sejurus selepas dilantik secara rasmi sebagai Timbalan Presiden PKR, Rafizi Ramli menyeru ahli parti di seluruh negara membuat laporan polis pada Selasa ini (19 Julai) terhadap Datuk Seri Najib Razak.

Beliau berkata, laporan itu perlu dibuat kerana bekas Perdana Menteri itu didakwa mengelirukan rakyat Malaysia di media sosial.

“Selasa ini, saya panggil semua pemimpin, mari kita buat laporan polis beramai-ramai terhadap Najib di seluruh negara,” kata Rafizi semasa ucapan penggulungan di kongres nasional PKR, hari ini.

Rafizi juga mendakwa Ahli Parlimen Pekan itu memainkan isu perkauman dan menegaskan setiap ‘propaganda’ Najib akan diperangi tanpa henti oleh PKR.

Sementara itu, Rafizi juga berkata, sudah tiba masanya pemimpin PKR di seluruh negara memulakan persiapan menghadapi Pilihan Raya Umum ke-15 (PRU15)

“Kami tidak mempunyai banyak masa jika pilihan raya nasional diadakan empat bulan dari sekarang. Ia adalah masa yang singkat,” kata Rafizi.

Rafizi berkata beliau akan memulakan kempen di kerusi Parlimen strategik mulai minggu pertama Ogos.


Mahkamah tolak rayuan Shahrir, Ahmad Maslan dan 30 individu batal notis kompaun SPRM

PUTRAJAYA, 8 Rabiulawal 1443H, Jumaat – Mahkamah Rayuan di sini hari ini menolak rayuan 32 individu termasuk bekas Pengerusi Felda Tan Sri Shahrir Abdul Samad dan Ahli Parlimen Pontian Datuk Seri Ahmad Maslan untuk membatalkan notis kompaun Suruhanjaya Pencegahan Rasuah Malaysia (SPRM) terhadap mereka berhubung dakwaan menerima wang dana 1Malaysia Development Berhad (1MDB).

Panel tiga hakim diketuai Datuk Suraya Othman menolak rayuan mereka dengan alasan tiada merit dalam rayuan itu.

Kesemua 32 individu tersebut merayu terhadap keputusan Mahkamah Tinggi yang menolak permohonan kebenaran semakan kehakiman terhadap keputusan SPRM mengeluarkan notis kompaun terhadap mereka.

Hakim Suraya dalam keputusan sebulat suara berkata tindakan perayu mencabar kompaun yang dikeluarkan oleh SPRM, sebenarnya mencabar budi bicara pendakwa raya yang memberi persetujuan bagi membenarkan tawaran kompaun dikeluarkan dan dengan itu secara langsung telah mencabar kuasa pendakwa raya di bawah Perkara 145(3) Perlembagaan Persekutuan dan Seksyen 376 Kanun Prosedur Jenayah.

“Pengeluaran tawaran kompaun itu dibuat di bawah Seksyen 92(1) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) dan di bawah seksyen itu, sebelum tawaran kompaun dibuat, kebenaran daripada pendakwa raya mesti diperoleh.

“Perayu selepas menerima tawaran untuk mengkompaun boleh memutuskan sama ada untuk menerima tawaran kompaun atau menolaknya. Sekiranya perayu menerima tawaran kompaun di bawah Seksyen 92(4) AMLATFPUAA, tiada pendakwaan yang dapat dimulakan terhadap mereka oleh pendakwa raya.

“Jika mereka menolak tawaran yang dibuat, maka di bawah Seksyen 92(3) AMLATFPUAA, pendakwa raya boleh memulakan pendakwaan yang akan menyebabkan pertuduhan dikemukakan terhadap mereka di mahkamah jenayah,” kata Hakim Suraya pada prosiding yang dijalankan secara maya hari ini.

Dua lagi hakim yang bersidang ialah Datuk Darryl Goon Siew Chye dan Datuk Seri Mariana Yahya.

Hakim Suraya selanjutnya berkata kuasa pendakwa raya untuk mendakwa mana-mana individu boleh dilaksanakan olehnya pada bila-bila masa.

“Dalam rayuan ini, tiada caj dikenakan terhadap semua perayu. Pada masa ini kami berpendapat bahawa adalah pramatang di pihak perayu untuk mencabar kuasa pendakwa raya dalam menjalankan budi bicaranya untuk memberi kuasa kepada responden (SPRM dan ketua pesuruhjaya SPRM) untuk mengeluarkan tawaran mengkompaun kesalahan di bawah AMLATFPUAA.

“Berdasarkan alasan di atas, rayuan ini ditolak tanpa perintah terhadap kos dan keputusan Mahkamah Tinggi bertarikh 26 Februari 2020 dikekalkan,” kata Hakim Suraya.

Peguam Mohamed Shahrul Fazli Kamarulzaman, Mohamed Baharudeen Mohamed Ariff dan Mohd Shahril Madisa mewakili perayu manakala Peguam Kanan Persekutuan Ahmad Hanir Hambaly bertindak bagi pihak SPRM.

Pada 26 Februari 2020, Mahkamah Tinggi menolak permohonan 32 individu untuk mendapatkan kebenaran bagi semakan kehakiman selepas Jabatan Peguam Negara mengemukakan bantahan awal atas alasan bahawa permohonan pemohon tidak mempunyai prima facie, kes yang boleh dipertikaikan, remeh, menyusahkan dan penyalahgunaan proses mahkamah.

Shahrir dan Ahmad Maslan serta 30 individu lain memfailkan permohonan semakan kehakiman secara berasingan pada November dan Disember 2019.

Dalam permohonan itu, kesemua pemohon memohon pengisytiharan bahawa keputusan dan tindakan responden kedua (SPRM) mengkompaun mereka melalui Tawaran Untuk Mengkompaun Kesalahan bertarikh 7 Okt 2019 sebagai ultra vires, tidak sah, batal dan tidak boleh dikuatkuasakan.

Pemohon juga memohon perintah bagi membatalkan keputusan dan tindakan SPRM mengkompaun mereka selain memohon perintah untuk melarang suruhanjaya itu daripada menguatkuasakan kompaun berkenaan atau meneruskan pendakwaan terhadap mereka.

Turut dimohon, pengisytiharan bahawa kenyataan responden pertama (Ketua Pesuruhjaya SPRM) ketika sidang media berhubung keputusan mengeluarkan notis kompaun terhadap ketiga-tiga pemohon atas alasan untuk mendapatkan semula dana 1MDB yang dikatakan wang rakyat adalah pramatang, salah tanggap dan salah guna jawatan awam.

Pada 7 Oktober 2019, Ketua Pesuruhjaya SPRM ketika itu, Latheefa Koya, dalam sidang media berkata SPRM telah mengeluarkan notis kompaun kepada 80 individu dan entiti yang menerima wang berjumlah RM420 juta dipercayai daripada 1MDB.

Latheefa berkata sembilan individu dan 71 entiti, terdiri daripada 23 syarikat, 43 organisasi politik dan lima yayasan dan organisasi menerima wang melalui cek yang melibatkan akaun bekas Perdana Menteri Datuk Seri Najib Tun Razak. – Bernama


Korban gempa di Jepun meningkat

TOKYO, 14 Syaaban 1443H, Khamis – Angka korban gempa bumi kuat berukuran 7.4 pada skala Richter yang melanda sebahagian besar pantai timur Jepun dan turut menyebabkan amaran tsunami pada lewat Rabu, meningkat kepada empat orang.

Pihak berkuasa negara itu memaklumkan jumlah mangsa yang cedera juga meningkat kepada lebih 100 orang setakat ini.

Difahamkan, beberapa gegaran susulan kecil terus melanda wilayah Fukushima sehingga pagi ini, namun amaran tsunami untuk gelombang sehingga satu meter sudah ditarik balik.

Jurucakap kerajaan, Hirokazu Matsuno berkata, empat kematian telah dilaporkan walaupun siasatan masih dijalankan sama ada ia berpunca daripada gempa atau sebaliknya.

Bagaimanapun, 107 mangsa dilaporkan cedera, katanya.

Sementara itu, loji tenaga nuklear dilaporkan diperiksa pada pagi Khamis.

Tokyo Electric Power Company 9501.T dalam kenyataan sebelum ini memaklumkan, mereka telah memeriksa keadaan reaktor di loji Fukushima.

“Kami telah menerima laporan bahawa tiada penyelewengan data di loji nuklear Fukushima Daiichi dan Daini serta loji nuklear Onagawa,” katanya.

Pengendali kilang Fukushima Daiichi berkata, kemudahannya beroperasi seperti biasa pada Khamis.

Agensi Meteorologi Jepun berkata, gegaran awal berukuran 6.1 magnitud berlaku di kawasan sama sebelum gempa kuat pada kedalaman 60km terjadi sekitar jam 11.30 malam waktu tempatan.

“Kita mengalami dua gempa bumi yang kuat. Pertama sangat besar dan gegarannya kuat.

“Saya bersedia untuk berpindah, kemudian gegaran kedua yang lebih besar melanda,” kata pegawai perbandaran di bandar Fukushima. –  Agensi


RUU Anti Lompat Parti dijangka dibentang April ini

KUALA LUMPUR, 20 Syaaban 1443H, Rabu – Rang Undang-Undang Anti Lompat Parti dijangka dibentang pada Sidang Khas Parlimen bulan depan, kata Setiausaha Agung DAP, Anthony Loke Siew Fook.

Beliau berkata, perkara itu antara komitmen yang dinyatakan Perdana Menteri, Datuk Seri Ismail Sabri Yaakob, pada pertemuan hari ini.

Pertemuan itu turut disertai pemimpin Pakatan Harapan (PH) iaitu Presiden Parti Amanah Negara (Amanah), Mohamad Sabu dan Setiausaha Agung PKR, Datuk Seri Saifuddin Nasution Ismail.

“Sekiranya mengikut jadual yang telah dipersetujui, sepatutnya dibentang dan dibahas hari ini untuk bacaan kedua, tetapi oleh kerana ada beberapa isu teknikal yang belum selesai, dia tak jadi hari ini.

“Kita telahpun dapatkan kepastian daripada Perdana Menteri berkenaan dengan status pembentangan rang undang-undang ini, dan beliau telahpun memberikan komitmen untuk memanggil Sidang Khas Parlimen pada bulan Ramadan nanti, sebelum Aidilfitri,” katanya pada sidang media di Bangunan Parlimen hari ini.

Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar, sebelum ini dilaporkan berkata rang undang-undang bagi Anti Lompat Parti itu akan dibentangkan di Dewan Rakyat hanya selepas pandangan serta input semua pihak terlibat diperoleh, dan semua sesi libat urus tamat.

Loke berkata, gabungan itu turut mengulangi pendirian untuk mengekalkan Memorandum Persefahaman Transformasi dan Kestabilan Politik antara kerajaan dan PH, selagi rang undang-undang itu dibawa untuk dibahas dan diluluskan.

MoU yang ditandatangan pada September tahun lepas oleh Ismail Sabri dan pemimpin-pemimpin parti dalam gabungan PH sepakat bahawa, Parlimen tidak akan dibubarkan setidak-tidaknya sebelum 21 Julai ini. – Bernama


Malaysia tunggu ujian klinikal fasa ketiga pengeluar vaksin COVID-19

PUTRAJAYA, 6 Rabiulakhir 1442H, Ahad – Malaysia sedang menunggu data ujian klinikal fasa ketiga daripada semua syarikat pengeluar vaksin COVID-19 sebelum membuat keputusan mengenai perolehan serta penggunaan vaksin itu di negara ini.

Ketua Pengarah Kesihatan, Tan Sri Dr Noor Hisham Abdullah berkata, data daripada ujian klinikal ini penting bagi membolehkan Kementerian Kesihatan (KKM) memastikan vaksin yang akan digunakan selamat dan berkesan.

Setakat ini terdapat 12 syarikat pengeluar vaksin COVID-19 yang sedang menjalankan ujian klinikal fasa ketiga, katanya.

“Setakat ini, kita tidak tahu vaksin yang dikeluarkan berkesan atau tidak kerana data ujian klinikal fasa ketiga belum diterbitkan lagi.

“Apabila dapat data, baru boleh dipertimbangkan penggunaannya dan setakat ini kami hanya dengar keberkesanannya melalui laporan media sahaja,” katanya. – Bernama


Muhyiddin, Hamzah tak sebulu? Faizal tegaskan ‘itu fitnah jahat’

BANGI, 2 Zulhijjah 1444H, Rabu – Tuduhan kononnya Presiden Bersatu, Tan Sri Muhyiddin Yassin dan Setiausaha Agungnya, Datuk Seri Hamzah Zainuddin mempunyai hubungan dingin dan tidak sebulu hanyalah fitnah jahat.

Timbalan Presiden Bersatu, Datuk Seri Ahmad Faizal Azumu menjelaskan, hubungan kedua pemimpin itu baik dan berjalan lancar selain tiada sebarang krisis dalaman yang berlaku.

Bekas Menteri Besar Perak itu menyifatkan tuduhan berkenaan berniat jahat menjelang Pilihan Raya Negeri (PRN).

Sekiranya laporan itu dibuat dengan memetik sumber, ia jelas tidak beretika dan berniat jahat terhadap Bersatu dan Perikatan Nasional (PN).

“Laporan itu berniat jahat. Buat berita dan hanya memetik sumber. Tidak beretika,” katanya.

Beliau berkata demikian sebagai mengulas dakwaan portal berita yang menyatakan Muhyiddin dan Hamzah berselisih pendapat mengenai hala tuju parti.

Khabar angin itu tercetus selepas laporan yang mencadangkan PN bakal menggantikan Hamzah dengan individu lain sebagai ketua pembangkang di Parlimen.

Dalam pada itu, Ketua Penerangan Bersatu, Datuk Razali Idris menegaskan, tuduhan yang dibuat adalah cubaan pihak tertentu yang sengaja dicetuskan menjelang PRN untuk memburukkan parti itu dan PN.

“Saya melihat cerita mengadu domba, baru-baru ini mereka cuba melaga-lagakan komponen PN tetapi gagal kini mereka sentuh kepimpinan pula,” katanya.


Sembilan terbunuh dalam serangan peluru berpandu di pasar Syria

ALEPPO, 21 Muharam 1444H, Jumaat – Sembilan orang terbunuh termasuk lima kanak-kanak dalam serangan peluru berpandu ke atas sebuah pasar di bandar Al-Bab di utara Syria hari ini, menurut petugas kecemasan yang bekerja di kawasan dikuasai pembangkang, lapor Reuters.

White Helmets, sebuah kumpulan penyelamat bekerja di bahagian Syria yang masih dipegang oleh puak pembangkang bersenjata berkata, sekurang-kurangnya 28 lagi cedera.

Bagaimanapun, tiada kumpulan mengaku bertanggungjawab atas serangan itu.

Puak-puak yang berperang dalam konflik Syria selama 11 tahun telah menjadikan beberapa tempat di utara sebagai zon kawalan.

Al-Bab terletak dalam kawasan wilayah Aleppo yang dipegang oleh kumpulan pembangkang disokong Turkiye, tetapi bahagian lain dipegang tentera kerajaan Syria disokong oleh Russia.

Pasukan Demokratik Syria (SDF) disokong Amerika Syarikat (AS), diterajui oleh kumpulan Kurdish yang membuka dialog dengan kerajaan berpangkalan di Damsyik, juga mengawal bahagian utara dan timur laut.

Ketua pusat media SDF, Farhad Shami berkata, kumpulan itu tidak ada kena mengena dengan serangan hari ini.

Aktivis di Al-Bab telah merancang protes selepas solat Jumaat untuk mengecam komen Turkiye yang menyeru perdamaian antara kerajaan Syria dan pembangkang.

Dalam satu kenyataan yang diedarkan kepada media selepas serangan itu, para aktivis membatalkan demonstrasi kerana bimbang keganasan selanjutnya. – Agensi


Kuasa yang memabukkan

RASULULLAH ﷺ berpesan dalam sebuah hadis bahawa akan muncul kumpulan manusia yang sangat gilakan kuasa dan kegilaan mereka kepada kuasa ini akan membawa kepada kemusnahan. Sabda Rasulullah ﷺ:
إِنَّكُمْ سَتَحْرِصُونَ عَلَى الإِمَارَةِ وَسَتَكُونُ نَدَامَةً يَوْمَ الْقِيَامَةِ فَنِعْمَ الْمُرْضِعَةُ وَبِئْسَتِ الْفَاطِمَةُ
“Sesungguhnya akan ada di kalangan kamu yang bersungguh-sungguh gilakan kepimpinan dan ia akan jadi satu penyesalan di Hari Kiamat. Ia hanya permulaan yang menyenangkan di dunia dan pengakhiran penuh dengan penyesalan di Akhirat. (HR al-Bukhari)

2. Bahkan Rasulullah ﷺ menegaskan bahawa orang yang gilakan kuasa ini tidak seharusnya diberikan jawatan. Perkara ini dijelaskan ketika Baginda ditanya tentang mereka yang meminta untuk memegang kepimpinan lalu Rasulullah ﷺ menjawab:
إنا لا تُولي هذا مَنْ سَألهُ وَلا مَنْ حَرَص عليه
“Kami tidak memberikan kepimpinan kepada mereka yang memintanya, dan bukan pada mereka yang tergila-gilakan jawatan kepimpinan.” (HR al-Bukhari)

3. Malah seorang tokoh sufi yang terkenal pernah berpesan bahawa gilakan kuasa akan merosakkan peribadi seseorang. Gilakan kuasa menyebabkan seseorang akan bersifat hasad bahkan suka mencari keaiban manusia lain. Kata Fudail ibn Iyyad:
ما من أحد أحب الرئاسة إلا حسد وبغى ، وتتبع عيوب الناس ، وكره أن يُذكر أحد بخير
“Tidak ada seorang lelaki yang gilakan kuasa kepimpinan melainkan dia akan terjebak dengan hasad dan kejahatan, suka mencari keaiban manusia dan dia benci untuk menyebut kebaikan orang lain.”

4. Oleh yang demikian, adalah menjadi tanggungjawab kita untuk memilih pemimpin yang mengutamakan kepentingan rakyat dan bukan mereka yang hanya gilakan jawatan dan mementingkan kepentingan diri sendiri sahaja.

5. Dalam keadaan kesempitan hidup dan kelembapan ekonomi yang berlaku pada hari ini, kita sepatutnya mengutamakan penyelesaian dalam menangani wabak dan membangunkan semula ekonomi negara, bukan bercakaran mengejar kemusnahan.

Semoga Allah sentiasa membimbing kita.

Prof Madya Dr Ahmad Sanusi Azmi

Artikel ini telah disiarkan terlebih dahulu di Facebook penulis.


3 lagi suspek ditahan kes samun, bunuh bekas Pengarah MARDI

KUALA LUMPUR, 14 Rabiulakhir 1442H, Isnin – Tiga lagi suspek kes samun dan bunuh Dr Wan Hassan Wan Embong ditahan, di sebuah hotel residensi, di Jalan Anjung Putra, Off Jalan Sultan Ismail, di sini, petang semalam.

Kesemua suspek ditahan bersama tujuh lagi lelaki lain dipercayai kenalan mereka di residensi berkenaan oleh sepasukan pegawai dan anggota Jabatan Siasatan Jenayah (JSJ) Polis Kontinjen Kuala Lumpur dan Bahagian Siasatan Jenayah daripada Ibu Pejabat Polis Daerah (IPD) Brickfields dan Wangsa Maju.

Menurut sumber, siasatan sedang dijalankan bagi mengenal pasti pembabitan tujuh lagi lelaki berkenaan.

“Pihak polis turut menemui kereta digunakan semasa kejadian samun berkenaan yang diletakkan suspek di stesen minyak di Taman Melati, di sini,” katanya seperti dilapor Berita Harian.

Tiga suspek utama terbabit dilaporkan memecah masuk kediaman Wan Hassan di Bukit Bandaraya, Bangsar di sini, sekitar jam 3.30 pagi hingga berlaku pergelutan dan menyebabkan bekas Pengarah Bahagian Teknologi Maklumat, Institut Penyelidikan dan Kemajuan Pertanian Malaysia (MARDI) itu maut.

Suspek sama kemudian memecah masuk sebuah kediaman banglo tiga tingkat didiami lebih 10 mangsa di Taman Tasik Titiwangsa di sini, pada jam 5.30 pagi.

Di lokasi kejadian samun kedua itu, suspek dipercayai membuang dompet milik Wan Hassan ketika melarikan diri selepas menyamun kediaman kedua.

Berdasarkan maklumat dan siasatan, suspek kemudian diberkas di residensi di Jalan Anjung Putra pada jam 4 petang, semalam.

Ketua Polis Kuala Lumpur, Datuk Saiful Azly Kamaruddin dijangka akan mengadakan sidang media berhubung penangkapan suspek kes ini pada jam 3 petang ini.


Kartel daging haram: Majukan industri makanan, kurangkan hasil import

BANGI, 7 Jamadilawal 1442H, Selasa – Isu kartel yang menyeludup daging sejuk beku dengan memalsukan dokumen serta logo halal untuk pasaran di negara ini perlu ditangani dengan segera.

Pengguna tidak tahu label halal yang ada pada daging import berkenaan asli atau palsu, situasi ini menjejaskan pelbagai pihak.

Justeru, menjadi keperluan untuk negara menghasilkan sumber makanan sendiri dalam kuantiti yang jauh lebih besar.

Langkah itu perlu bagi mengurangkan kebergantungan negara kepada hasil import yang sukar dijamin kualitinya, kata Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim.

“Perkara ini menunjukkan betapa perlunya kita mengeluarkan hasil ladang dan daging sendiri, tanpa bergantung kepada hasil import.

“Import makanan negara berjumlah kira-kira RM42 billion pada 2015 terlalu besar dan usaha memajukan industri makanan negara mesti dilakukan dengan bersungguh dan serius,” katanya kepada Ismaweb.net, hari ini.

Sebelum ini, negara didedahkan dengan taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging berkenaan menggunakan logo halal dan menjualnya ke pasaran seluruh Malaysia dalam serbuan bersepadu pihak berkuasa di sebuah gudang di Senai.

Hasil risikan Jabatan Perkhidmatan Kuarantin dan Pemeriksaan Malaysia (MAQIS) kartel berkenaan dipercayai menyamar sebagai syarikat pembekal daging sejuk beku telah menjadikan gudang berkenaan sebagai lokasi untuk membuat label dan cap palsu yang kemudiannya akan ditampal pada kotak daging yang telah dibungkus semula itu.

Tindakan itu dibuat bagi menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Kesal dengan sikap tidak bertangunggjawab kartel, Ustaz Omar bimbang jika kita akan terus ditipu, kerana ia membabitkan soal makanan.

“Sudah berapa banyak agaknya umat Islam diperdaya dengan daging yang tidak halal, tetapi dicop dengan logo halal.

“Pihak berkuasa baik kastam, polis, Suruhanjaya Pencegahan Rasuah Malaysia (SPRM) tidak boleh berdiam diri dan mesti menyelesaikan kes ini sehingga dalang tidak bertanggungjawab dibawa ke muka pengadilan,” katanya lagi.

Semalam, BH melaporkan kartel berkenaan menubuhkan syarikat proksi di negara ini dan dinamakan dengan nama berunsur Islamik dan keMelayuan yang boleh meraih keyakinan pengguna Islam.

Difahamkan, modal perniagaan setiap syarikat terbabit antara RM200,000 hingga RM300,000.

Kegiatan syarikat dinyatakan dalam pendaftaran dengan Suruhanjaya Syarikat Malaysia (SSM) pula adalah mengimport bekalan daging, namun ada juga kegiatan yang dinyatakan langsung tiada kaitan dengan industri berkenaan.


Jururawat Myanmar sembunyi dari junta buka klinik rawat pesakit COVID-19

KAYAH, 22 Jamadilawal 1443H, Isnin – Segelintir jururawat Myanmar yang bersembunyi daripada junta telah membuka klinik sementara untuk merawat pesakit COVID-19, menurut kumpulan pemantau tempatan.

Mereka juga antara yang berjuang menyeludup ubat-ubatan daripada melepasi pusat pemeriksaan tentera dan sentiasa bersedia melarikan diri ketika berada di barisan hadapan gerakan ketidaktaatan sivil terhadap rampasan kuasa yang telah membunuh lebih 1,300 orang.

Kumpulan hak asasi manusia mendedahkan, tindakan protes terhadap institusi kerajaan menyebabkan banyak hospital beroperasi tanpa kakitangan dan junta telah menangkap serta membunuh ramai pekerja kesihatan yang membantah.

Aye Naing – bukan nama sebenar – mendakwa telah meninggalkan pekerjaannya di sebuah hospital awam sejurus insiden rampasan kuasa tentera dan mula bergerak sebagai sukarelawan di negeri Kayah – wilayah di mana tentera dan pejuang anti-rampasan kuasa berulang kali bertempur – pada Jun lalu.

“Apabila pertempuran bermula, kami perlu lari dan bersembunyi di dalam hutan,” katanya kepada AFP di sebuah klinik yang ditempatkan di sebuah sekolah terbiar berhampiran bandar Demoso.

Selepas gelombang COVID-19 yang dasyat pada bulan Jun dan Julai – di mana kes harian baharu mencecah 40,000 – junta mendakwa jangkitan menurun kepada sekitar 150 sehari dan varian Omicron masih belum muncul di Myanmar.

Di Kayah, kira-kira 85,000 orang telah kehilangan tempat tinggal akibat keganasan tentera Myanmar, menurut agensi pelarian Pertubuhan Bangsa-Bangsa Bersatu (PBB).

Aye Naing berkata, kebanyakan pesakit adalah keluarga yang kehilangan tempat tinggal termasuk pejuang dari kumpulan Angkatan Pertahanan Rakyat (PDF) tempatan – gerakan yang muncul untuk memerangi junta.

“Saya dimaklumkan tidak ramai doktor dan kakitangan perubatan di kawasan ini, dan penduduk meminta perkhidmatan itu.

“Jadi, saya membuat keputusan untuk datang dan cuba dapatkan beberapa bekalan perubatan,” katanya.

Katanya, mereka yang didapati positif COVID-19 akan diberikan paracetamol atau vitamin – satu-satu bekalan ubat yang ditawarkan.

Malah, oksigen yang didermakan juga terpaksa diguna dengan berhati-hati, selain perlu mengisi semula kanister apabila membabitkan perjalanan ke bandar besar terdekat.

“Selepas setiap syif juga, kami perlu menanggalkan pakaian pelindung (PPE) dan membasmi kuman bersama pelitup muka untuk dipakai semula hari berikutnya,” katanya.-  Agensi


Ketegangan di Palestin semakin memuncak

RAMALLAH, 5 Ramadan 1444H, Isnin – Ketegangan di Palestin semakin memuncak apabila rejim haram Israel semakin mengganas dan menyerang penduduk di Tebing Barat dan melakukan pencerobohan dalam Masjid al-Aqsa.

Semalam, Zionis melemparkan bahan mudah terbakar ke arah kediaman Ahmed Awashreh di Sinjil utara Ramallah, sebuah perkampungan yang sering menjadi sasaran penceroboh Yahudi dari Givat Harel, Shilo dan Ma’ale Libouna.

Serangan berlaku beberapa minggu selepas peneroka menyerang Huwaira, Burin dan Qaryut di selatan Nablus, yang menyebabkan puluhan kediaman dan kenderaan rakyat Palestin dibakar.

Awshra, 35, berkata dia dan enam ahli keluarga terpaksa melarikan diri selepas kediamannya musnah dibakar.

Seorang bayi, Ali Dawabsha menjadi mangsa apabila kediaman mereka dibakar, manakala kedua ibu bapanya, Saad dan Riham meninggal dunia selepas rentung dalam kebakaran.

Sementara itu, tentera Zionis menahan lima rakyat Palestin dari Tulkarem dan Huwaira, serta menutup kawasan Nablus beberapa jam selepas tenteranya cedera dalam serangan ketika memandu di Huwara.

Puluhan peneroka berhimpun di Huwara dan menyerang kenderaan milik rakyat Palestin berhampiran bulatan Deir Sharaf di utara Nablus.

Manakala, puluhan peneroka bersenjata pula menyerbu Kota lama di Hebron sambil melaungkan slogan perkauman.

Lebih dahsyat, Zionis dan pengawal sempadan menyerbu Masjid al-Aqsa dan memaksa semua jemaah meninggalkan kawasan berkenaan dan merampas telefon rakyat Palestin. – Agensi.


England tawar suntikan vaksin kepada kanak-kanak 12-15 tahun

LONDON, 7 Safar 1443H, Selasa – Semua kanak-kanak berumur 12 hingga 15 tahun di England akan diberi suntikan vaksin COVID-19.

Kerajaan mengesahkan bahawa tawaran itu akan diberikan kepada semua kanak-kanak berusia 12 hingga 15 tahun selepas mendapat cadangan sebulat suara oleh Ketua Pegawai Perubatan (CMO) dari empat negara – England, Scotland, Wales dan Ireland Utara – di United Kingdom (UK).

Menteri Kesihatan, Sajid Javid dalam satu kenyataan berkata, beliau telah menerima saranan daripada CMO untuk memperluas vaksinasi kepada mereka yang berumur 12 hingga 15 tahun.

CMO mengesyorkan agar kanak-kanak berusia 12 hingga 15 tahun di Britain mendapatkan suntikan pertama vaksin Pfizer-BioNTech.

Saranan disuarakan selepas Jawatankuasa Bersama Vaksinasi dan Imunisasi (JCVI) awal bulan lalu memutuskan untuk tidak melaksanakan cadangan tersebut.

JCVI sebelum ini mengatakan keputusan untuk memberi vaksin kepada kanak-kanak ‘seimbang’ tatkala kerajaan meminta nasihat lebih lanjut mengenai masalah ini.

“(Vaksinasi) akan mengurangkan gangguan pendidikan.

“Kami tidak menganggap bahawa ini adalah ubat mujarab, tidak ada ‘silver bullet’… tetapi kami fikir ia adalah alat tambahan yang penting dan berpotensi berguna untuk membantu mengurangkan kesan kesihatan awam yang timbul akibat gangguan pendidikan,” kata Ketua Pegawai Perubatan England, Chris Whitty pada taklimat berita.

CMO berkata, dos kedua tidak akan ditawarkan kepada kumpulan umur sehingga sekurang-kurangnya musim bunga kerana mereka akan menunggu lebih banyak data dari seluruh dunia.

Terdapat lebih daripada 134,000 kematian akibat COVID-19 di Britain, dan permulaan yang cepat untuk pelancaran vaksin menjadi perlahan, dengan 81 peratus daripada mereka yang berusia lebih dari 16 tahun menerima dua dos vaksin. – Agensi


Reman pemandu treler disambung 3 hari lagi

IPOH, 14 Syawal 1443H, Ahad – Perintah reman terhadap pemandu treler bagi membantu siasatan kemalangan yang mengorbankan lima pelajar Universiti Sultan Azlan Shah (USAS) di Lebuhraya Utara Selatan arah utara di Kuala Kangsar, Rabu lepas, disambung tiga hari lagi bermula esok.

Ketua Polis Daerah Kuala Kangsar ACP Omar Bakhtiar Yaacob berkata lelaki berusia 28 tahun itu dijangka dituduh di mahkamah selewat-lewatnya Rabu depan.

“Reman dapat disambung selama tiga hari. Suspek dijangka didakwa sama ada Selasa petang atau Rabu pagi,” katanya yang dihubungi hari ini.

Media sebelum ini melaporkan pemandu treler berkenaan direman bermula Khamis lepas hingga hari ini bagi membolehkan siasatan lanjut dijalankan mengikut Seksyen 41(1) Akta Pengangkutan Jalan 1987.

Siasatan polis mendapati pemandu itu mempunyai 22 saman trafik dengan daripada jumlah itu, 21 saman telah dibayar termasuk lapan saman berkaitan kesalahan memandu laju.

Lima pelajar yang maut ialah Muhammad Nasrun Aidol Munir Akbar, 22; Ahmad Naim Najmi Ahmad Hafizan, 21; Iqbal Hasnun Halimi, 23; Muhammad Nabil Haikal Muhammad Fariz, 19, dan Ahmad Akmal Ahmad Mokhlis, 20. – Bernama


Situasi COVID-19 di Gaza bahaya

BAITULMAQDIS, 19 Syaaban 1442H, Khamis– Kementerian Kesihatan Gaza melaporkan lebih 1,000 kes baharu COVID-19 pada Selasa, menjadikan jumlah jangkitan harian tertinggi dalam beberapa bulan terakhir.

Lonjakan kes di wilayah yang dikuasai oleh Pergerakan Perjuangan Islam (Hamas) sejak 2007 itu sekali gus mengekalkan sekatan ketat di Gaza.

Wakil pengarah penjagaan primer di Kementerian Kesihatan Gaza, Magdy Dahir memberi amaran bahawa situasi epidemiologi di Semenanjung Gaza adalah berbahaya.

“Terdapat peningkatan jumlah pesakit di hospital,” katanya.

Di Gaza, seramai 65,500 orang telah dijangkiti COVID-19, manakala sebanyak 610 kematian dicatatkan sejak bermulanya wabak berkenaan.

Sementara itu, Persatuan Hotel dan Restoran Gaza berkata, pemimpin Hamas telah memerintahkan sekatan baharu bermula Rabu bagi mengekang penularan wabak.

Bagaimanapun, di Tebing Barat yang diduduki, Menteri Kesihatan, Mai Alkaila menerusi kenyataan di radio rasmi Voice of Palestine berkata, kadar peningkatan kes semakin perlahan, setelah ramai pesakit yang dijangkiti wabak itu memenuhi hospital tempatan. -Agensi


Sukatan pengajian di Universiti Afghanistan diteliti semula

KABUL 6 Safar 1443H, Isnin – Universiti di Afghanistan akan diasingkan mengikut jantina serta garis panduan baharu berkaitan pakaian akan diperkenalkan dalam masa terdekat.

Perkara itu diumumkan Menteri Tinggi Pendidikan, Abdul Baqi Haqqani yang tidak membenarkan pelajar wanita meneruskan pengajian bersama pelajar lelaki.

Malah, sukatan dan subjek pengajian di universiti juga akan diteliti semula.

Pengumuman baharu berhubung polisi pendidikan itu dikeluarkan semalam sehari selepas Taliban menaikkan bendera di Istana Presiden, sekali gus menandakan permulaan pemerintahan tersebut.

Polisi baharu dilihat sangat berbeza daripada yang dilakukan sebelum Taliban mengambil alih pemerintahan.

Abdul Baqi berkata, pihaknya tidak merasakan sesuatu kesalahan dengan perubahan dalam polisi pendidikan baharu, sebaliknya menyifatkan semua pelajar Islam akan menerima perkara tersebut secara terbuka.

Ada berpendapat, pembaharuan dalam polisi berkenaan termasuk pengasingan pelajar wanita memasuki universiti disebabkan universiti tidak mempunyai kemudahan untuk menyediakan kelas berasingan.

Namun, beliau menegaskan pihak universiti memiliki tenaga guru pengajar wanita yang mencukupi.

“Semuanya bergantung kepada kapasiti universiti dan kami juga akan membolehkan guru lelaki mengajar pelajar wanita tetapi di belakang tirai atau menggunakan teknologi,” katanya. – Agensi


Janggal UMNO minta sokong DAP: Muhyiddin

PAGOH, 29 Syawal 1444H, Sabtu – Adalah di luar kebiasaan apabila seorang pemimpin UMNO mengarahkan penyokong parti untuk membuang undi kepada DAP dalam enam pilihan raya negeri akan datang, kata Tan Sri Muhyiddin Yassin.

Pengerusi Perikatan Nasional yang juga Presiden Parti Pribumi Bersatu Malaysia itu berkata, sepanjang 40 tahun beliau bersama UMNO, beliau tidak pernah mendengar perkara sebegitu sebelum ini.

“Ini kali pertama saya mendengar kata-kata sebegitu daripada seorang pemimpin UMNO, sesuatu yang tidak normal.

“Terpulang kepada penyokong mereka yang masih mempertahankan prinsip UMNO sama ada mahu mendengar arahan janggal salah seorang pemimpin parti mereka atau tidak,” katanya.

Dakwanya, berdasarkan kajian yang dijalankan Bersatu pada pilihan raya sebelum ini termasuk Pilihan Raya Umum ke-15 (PRU15), isu ubah undi UMNO kepada DAP tidak pernah berlaku.

Muhyiddin berkata, UMMO kini telah tersasar daripada perjuangan dan ideologi asal apabila pemimpinnya mahu penyokong mengundi DAP.

“Tindakan terkini adakan konvensyen terbesar, tutup potret wajah Presiden UMNO terdahulu, kemudian buat kenyataan yang bercanggah dengan perjuangan UMNO, saya percaya UMNO sudah sampai ke penghujung hayat.

“Pada PRN di enam negeri kelak, ia akan menjadi bukti bahawa sebahagian besar orang Melayu tidak mahu menyokong perjuangan UMNO lagi,” katanya.


Tipu Agong? Tular surat MP BN setuju Anwar jadi PM

BANGI, 28 Rabiulakhir 1444H, Rabu – Tan Sri Annuar Musa menggesa laporan polis dibuat untuk menyiasat sepucuk surat yang didakwa percubaan menipu Yang di-Pertuan Agong mengenai sokongan Barisan Nasional (BN) kepada Datuk Seri Anwar Ibrahim sebagai Perdana Menteri.

Menerusi hantaran di Facebook, bekas Setiausaha Agung UMNO itu memuat naik satu surat yang menggunakan kepala surat BN kepada Al-Sultan Abdullah Ri’ayatuddin Al-Mustafa Billah Shah.

Isi kandungan berkisar kepada pesetujuan Dewan Tertinggi BN untuk mengadakan kerjasama dengan Pakatan Harapan (PH) dalam pembentukan kerajaan Persekutuan pasca Pilihan Raya Umum ke-15 (PRU15).

Surat yang ditandatangani Ahmad Zahid yang juga Pengerusi BN menyatakan persetujuan Dewan Tertinggi BN bersama 30 ahli Parlimen untuk memberi sepenuh kepercayaan dan sokongan kepada Anwar Ibrahim sebagai Perdana Menteri kesepuluh.

“Patik ingin juga memaklumkan apa-apa dokumen bertulis sama ada dalam bentuk surat atau akuan oleh mana-mana 30 ahli Parlimen BN yang menamakan ahli Parlimen sebagai Perdana Menteri ke-10 selain di atas (Anwar) adalah tidak sah, terpakai dan tidak patut dipertimbangkan,” katanya.

Berikutan itu, Annuar menggesa rakyat dan ahli UMNO dan akar umbi BN bangkit bagi memperbetulkan ‘kedurjanaan’ ini jika benar ia telah dilakukan.

“Jika surat kepada Yang di-Pertuan Agong merupakan satu percubaan menipu Agong, ianya satu kesalahan yang amat berat yang sekali lagi dibuat oleh orang yang sama seperti dilakukan pada bulan Oktober 2020,” katanya.

Annuar berkata demikian merujuk kepada dakwaan bahawa Ahli Parlimen BN ketika itu menyokong Anwar Ibrahim menjadi perdana menteri menggantikan Tan Sri Muhyiddin Yassin.

Pada masa sama, beliau turut mempersoalkan pihak yang berbohong mengenai keputusan UMNO – yang sudah menetapkan untuk tidak menyokong mana-mana calon daripada gabungan politik lain.

“Kita sebaliknya dimaklumkan BN memutuskan tidak menyokong mana-mana calon, siapakah yang berbohong di sini?

“Rakyat menuntut penjelasan pemimpin BN yang terlibat, khasnya ahli mesyuarat Dewan Tertinggi BN,” katanya.


Umat Islam boleh semak arah kiblat petang ini

BANGI, 8 Zulkaedah 1444H, Ahad – Umat Islam berpeluang menyemak arah kiblat di tempat masing-masing menerusi kaedah Istiwa A’dzam – kaedah bayang matahari ketika matahari atas Kaabah – tepat jam 5.18 petang ini.

Istiwa A’dzam adalah fenomena yang berlaku apabila matahari berada di atas titik Zenit sesuatu tempat ketika ia melintasi di median tempat berkenaan.

Ketika Matahari Istiwa di atas Kaabah, bayang-bayang objek di mana-mana tempat di bumi yang menerima cahaya matahari boleh menjadi panduan arah kiblat.

Jabatan Kemajuan Islam Malaysia (Jakim) berkata, fenomena ini berlaku dua kali dalam setahun.

Katanya, peralatan yang diperlukan untuk membuat semakan arah kiblat dengan menggunakan kayu lurus, masking tape dan pen marker.

“Kayu lurus itu boleh diletakkan secara tegak (90 darjah) di kawasan yang ada sinaran matahari (ada bayang-bayang), pastikan hari tidak mendung atau hujan.

“Gunakan pen marker untuk tulis atau tandakan arah kiblat pada jam ditentukan, lekatkan masking tape lurus mengikut bayang-bayang kayu tersebut.

“Bayang-bayang adalah ke arah timur, maka kiblat adalah yang di arah bertentangan dan selesai tanda arah kiblat yang tepat,” katanya dalam satu kenyataan.

Jakim berkata, umat Islam juga boleh merujuk kepada infografik yang disediakan dan memastikan waktu yang dirujuk diselaraskan dengan waktu Sirim atau melayari laman sesawang https://mst.sirim.my.

“Setelah siap tanda arah kiblat, bolehlah kita semak ketepatan Apps Arah Kiblat di telefon pintar (tertakluk juga keadaan fungsi GPS di peranti).

“Jika terdapat perbezaan kiblat di masjid atau surau, sila rujuk Pegawai Falak, Jabatan Mufti Negeri untuk maklumat lanjut,” katanya.


Waspada! Gunung berapi Sinabung meletus 2 kali dalam tempoh sehari

JAKARTA, 20 Jamadilawal 1442H, Isnin – Gunung berapi Sinabung di Sumatera Utara meletus pada Ahad selepas memuntahkan abu panas setinggi satu kilometer.

Ketua Pasukan Pemerhati Sinabung, Armen Putra berkata, letusan pertama berlaku pada 9.34 pagi waktu tempatan, sementara kali kedua sekitar jam 12.16 tengah hari.

Susulan itu, pihaknya mengarahkan penduduk setempat untuk kekal berhati-hati, memandangkan amaran di tahap waspada sudah ditukar kepada peringkat ketiga.

“Jangan melakukan sebarang aktiviti di kawasan yang telah diarah berpindah, termasuk daerah di dalam radius tiga kilometer dari puncak Gunung Sinabung,” katanya.

Pada masa sama, Armen turut mengingatkan penduduk supaya memakai pelitup muka terutama ketika berada di luar untuk mengurangkan menyedut abu dari gunung berkenaan.

Beliau turut menasihati orang ramai untuk mendapatkan kemudahan air bersih, selain memastikan air yang disimpan ditutup bagi mengelakkan tercemar daripada abu gunung berapi.

“Penduduk juga harus berwaspada terhadap kemungkinan berlaku aliran lava,” katanya. –  Agensi


Jemaah haji disaran ambil suntikan penggalak

KUALA LUMPUR, 20 Syawal 1443H, Sabtu – Bakal jemaah haji disarankan mendapatkan suntikan penggalak vaksin COVID-19 sebelum berlepas bagi mengurangkan risiko jangkitan, kata Kementerian Kesihatan Malaysia.

Menterinya, Khairy Jamaluddin berkata, kerajaan Arab Saudi telah menggariskan bahawa jemaah haji diwajibkan untuk melengkapkan vaksinasi mereka, manakala suntikan penggalak vaksin COVID-19 digalakkan.

Beliau berkata, kementerian juga menggalakkan semua jemaah haji berumur 60 tahun ke atas, serta mereka yang berumur 18 hingga 59 tahun yang mempunyai risiko klinikal penyakit teruk mendapatkan dos kedua vaksin COVID-19.

“Langkah ini bagi mengurangkan risiko jangkitan COVID-19 dalam kalangan jemaah haji ketika berada di Tanah Suci dengan mengambil kira perhimpunan besar yang melibatkan jemaah haji dari seluruh dunia,” katanya.

Sebagai langkah tambahan, Khairy berkata, semua jemaah berumur 12 hingga 18 tahun digalakkan untuk mendapatkan suntikan penggalak vaksin COVID-19 lima bulan selepas menerima dos kedua vaksin COVID-19.

Beliau berkata, remaja yang telah melengkapkan vaksinasi mereka dan telah dijangkiti COVID-19, layak menerima dos penggalak setelah pulih sepenuhnya daripada jangkitan itu.

“Memandangkan jemaah haji juga perlu mengambil suntikan lain seperti meningokokal, influenza atau pneumokokal, dos penggalak vaksin COVID-19 boleh diberikan dalam tempoh dua minggu sebelum atau selepas vaksin lain diberikan.

“Jemaah haji terbabit boleh mendapatkan dos penggalak secara terus tanpa temu janji atau walk-in di PPV operasi dengan membawa dokumen sokongan berkaitan seperti surat tawaran menunaikan haji,” katanya.

Kementerian Kesihatan berkata, kuota haji yang ditawarkan kepada negara tahun ini, sama seperti negara lain, dihadkan hanya 45 peratus daripada kuota pada 2019, dengan 14,306 jemaah berbanding 31,600 jemaah pada 2019.


Sekolah satu aliran sukar dilaksana kerana bantahan keras bukan Melayu

Oleh Siti Hafidah Abd Ghaffar

BANGI, 3 Syawal 1442H, Sabtu – Sistem sekolah satu aliran penting untuk pembentukan negara bangsa yang bersatu padu, khususnya dalam pendukungan identiti nasional yang sama oleh seluruh anak bangsa.

Justeru, tidak pelik apabila kepimpinan Singapura mengangkat sistem berkenaan meskipun dibantah kuat penduduk Cinanya.

Bagaimanapun dari satu sudut, ia dilihat sesuatu yang tidak mungkin terjadi di negara ini walaupun dalam jangka waktu panjang, apatah lagi pada waktu terdekat.

Ini susulan bantahan keras daripada etnik bukan Melayu yang mempertahankan pendidikan vernakular sebagai hak mereka yang dijamin oleh Perlembagaan Persekutuan, selain tiadanya keberanian politik daripada mana-mana pihak yang menjadi kerajaan untuk mengadakannya.

Ekoran itu, Felo Utama Institut Kajian Etnik (KITA) Universiti Kebangsaan Malaysia (UKM), Prof Emeritus Datuk Dr Teo Kok Seong berpandangan, rakyat Malaysia tidak akan bersatu dalam erti kata pendukungan identiti nasional yang serupa.

“Ini kerana sistem pendidikan kita bukan sahaja membenar, malah menggalakkan pengasingan etnik berlaku pada usia yang cukup muda. Sewaktu tadika lagi anak-anak kita dipisah-pisahkan dan ini berterusan di sekolah rendah.

“Apabila kita mahu mencantumkan mereka di sekolah menengah, ianya tidak berlaku kerana polarisasi kaum sudah terjadi sebelum itu.

“Polarisasi ini berlanjutan ke peringkat universiti dan mantap di tempat kerja. Ianya jelas kelihatan apabila anak bangsa kita tidak mampu mendukung identiti nasional yang sama,” katanya ketika dihubungi Ismaweb.net.

Dari satu segi lain, Kok Seong berkata, realiti untuk mengadakan sekolah satu aliran ada, dengan adanya keputusan muktamad mahkamah yang mendapati kewujudan sekolah vernakular di negara ini adalah tidak sah dari segi Perlembagaan Persekutuan.

Beliau berkata, apabila sudah diputuskan sebegitu, semua sekolah jenis kebangsaan yang berjumlah hampir 1,900 buah kini, perlu berubah menjadi sekolah kebangsaan.

“Justeru semua sekolah kita adalah sekolah kebangsaan sahaja,” katanya.

Sebelum ini media melaporkan, ketika menjawab tindakan guaman tiga pertubuhan, kerajaan berpendirian bahawa sekolah vernakular berhak wujud dalam sistem pendidikan.

Putrajaya dalam hujah pembelaan yang dikemukakan Jabatan Peguam Negara kepada Mahkamah Tinggi bulan lepas berkata, Kementerian Pendidikan dan kerajaan berhujah sekolah kebangsaan Cina dan Tamil tidak bertentangan dengan Perlembagaan.


KKM tak jawab soalan secara rasmi punca PPIM fail semakan kehakiman

BANGI, 15 Ramadan 1442H, Selasa – Kebanyakan soalan diajukan rakyat berkaitan COVID-19 tidak dijawab secara rasmi, antara faktor utama Persatuan Pengguna Islam Malaysia (PPIM) memfailkan semakan kehakiman ke atas Kementerian Kesihatan Malaysia (KKM) hari ini.

Ketua Aktivis PPIM, Datuk Nadzim Johan berkata, pihaknya tidak melihat tindakan untuk menjawab soalan secara rasmi adalah suatu masalah besar, kerana KKM mempunyai jentera atau pakar-pakar tersendiri untuk menyediakan sebarang jawapan berkaitan wabak itu.

Beliau yang juga dikenali sebagai Toqqi berkata, jawapan rasmi adalah penting bagi memperoleh keyakinan rakyat.

“Hari ini kita ada banyak masalah, kita ada ‘trust deficit’ yang amat dahsyat di lapangan.

“Jadi bila dia (KKM) buat begitu apa terjadi? Saya dimaklumkan lebih 300 ribu orang hilang pekerjaan disebabkan kenyataan itu (tidak rasmi) kerana Singapura tutup sempadan.

“Jadi, ini yang kita nak, iaitu jawab secara rasmi atau bagi ruang perbincangan,” katanya di laman Facebook PPIM hari ini.

Toqqi berkata, antara contoh soalan yang tidak dijawab secara rasmi oleh KKM adalah apabila terdapatnya kematian membabitkan pesakit COVID-19 yang mengalami kemalangan.

“Bila tanya DG (Ketua Pengarah Kesihatan), beliau kata dia (mangsa) mati (kerana) kemalangan. Tetapi dia pun ada COVID-19. Jadi dia (KKM) pun catit bawah (kematian disebabkan) COVID-19.

“Accident mati immediately. COVID-19 mungkin ambil masa dua minggu untuk mati. Itu pun kalau mati. Kalau orang mati kena kemalangan, kita kena cakap kemalangan. Kalau COVID-19 (perlu) sebut COVID-19.

“Jadi, rakyat akan cakap macam mana? Bila kita tak jawab secara rasmi, ini (perkara) bahaya,” jelasnya.

Selain itu, Toqqi berkata, terdapat satu lagi kes di mana sebuah klinik yang melakukan ujian saringan atau swab test ke atas pesakit COVID-19 memperoleh keputusan berbeza berbanding KKM.

Katanya, pesakit yang melakukan ujian saringan di klinik terbabit memperoleh keputusan negatif COVID-19, namun keputusannya menjadi positif apabila diuji oleh KKM.

“Ada satu kes lagi, di mana figure (angka) naik, sampai tiga ribu kes. Bila org tanya kenapa figure naik, dia kata ini figure tahun lepas.

“Macam mana kita boleh buat kerja macam itu? Itu tidak memberi indikasi yang betul,” katanya hairan.